CELEX: 52013PC0206
Language: bg
Date: 2013-04-15
Title: Предложение за РЕГЛАМЕНТ ЗА ИЗПЪЛНЕНИЕ НА СЪВЕТА за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република

|
			
		
		
		52013PC0206
		
			Предложение за РЕГЛАМЕНТ ЗА ИЗПЪЛНЕНИЕ НА СЪВЕТА за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република /* COM/2013/0206 final - 2013/0109 (NLE) */
			
				
		
		
			
			   	ОБЯСНИТЕЛЕН МЕМОРАНДУМ
1.           КОНТЕКСТ НА ПРЕДЛОЖЕНИЕТО
Основания и цели на предложението
Настоящото предложение се отнася до
прилагането на Регламент (ЕО) № 1225/2009 на Съвета от
30 ноември 2009 г. за защита срещу дъмпингов внос от страни, които не
са членки на Европейската общност (наричан по-долу „основният регламент“), в
антидъмпинговата процедура относно вноса на керамични съдове и прибори за
сервиране или за кухня с произход от Китайската народна република.
Общ контекст
Настоящото предложение е направено в контекста
на прилагането на основния регламент и е резултат от разследване, проведено в
съответствие с изискванията по същество и процедурните изисквания, посочени в
основния регламент.
Съществуващи разпоредби в областта на
предложението
С Регламент (ЕС) № 1072/2012 на
Комисията (OВ L 318, 15.11.2012 г., стр. 28) бяха наложени
временни мерки.
Съгласуваност с други политики и цели на
Съюза
Не се прилага.
2.           РЕЗУЛТАТИ ОТ КОНСУЛТАЦИИТЕ
СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
Консултация със заинтересованите страни
Засегнатите от процедурата заинтересовани
страни вече имаха възможността да защитят интересите си по време на
разследването в съответствие с разпоредбите на основния регламент.
Събиране и използване на експертни
становища
Не бяха необходими външни експертни становища.
Оценка на въздействието
Настоящото предложение е резултат от
прилагането на основния регламент.
Основният регламент не предвижда извършването
на обща оценка на въздействието, но съдържа изчерпателен списък на условията,
които трябва да бъдат оценени.
3.           ПРАВНИ ЕЛЕМЕНТИ НА
ПРЕДЛОЖЕНИЕТО
Обобщение на предлаганите мерки
На 16 февруари 2012 г. Комисията
започна антидъмпингова процедура във връзка с вноса на керамични съдове и
прибори за сервиране или за кухня с произход от Китайската народна република.
Комисията наложи временни антидъмпингови мита
върху този внос с Регламент (ЕС) № 1072/2012 от 14 ноември
2012 г.
Приложеното предложение за регламент на Съвета
е изготвено въз основа на окончателните констатации, с които бе потвърдено
наличието на дъмпинг, причиняващ вреда, и на факта, че налагането на мерки не е
в противоречие с интереса на Съюза като цяло. Въпреки че обхватът на продукта и
окончателните митнически ставки бяха изменени, временните констатации бяха
потвърдени.
Поради това се предлага Съветът да приеме
приложеното предложение за регламент, който следва да бъде публикуван не
по-късно от 14 май 2013 г.
Правно основание
Регламент (ЕО) № 1225/2009 на
Съвета от 30 ноември 2009 г. за защита срещу дъмпингов внос от
страни, които не са членки на Европейската общност.
Принцип на субсидиарност
Предложението попада в обхвата на
изключителната компетентност на Европейския съюз. Следователно принципът на
субсидиарност не се прилага.
Принцип на пропорционалност
Настоящото предложение е в съответствие с
принципа на пропорционалност поради посочените по-долу причини.
Формата на действието е описана в
горепосочения основен регламент и не оставя възможност за решение на национално
равнище.
Не е необходимо да се посочва как финансовата
и административната тежест върху Съюза, националните правителства, регионалните
и местните власти, икономическите оператори и гражданите е сведена до минимум и
е пропорционална на целта на предложението.
Избор на инструменти
Предлагани инструменти: регламент.
Други средства не биха били подходящи поради
следната причина.
Други средства не биха били подходящи, тъй
като основният регламент не предвижда други възможности.
4.           ОТРАЖЕНИЕ ВЪРХУ БЮДЖЕТА
Предложението няма отражение върху бюджета на
Съюза.
2013/0109 (NLE)
Предложение за
РЕГЛАМЕНТ ЗА ИЗПЪЛНЕНИЕ НА СЪВЕТА
за налагане на окончателно антидъмпингово
мито и окончателно събиране на временното мито, наложено върху вноса на
керамични съдове и прибори за сервиране или за кухня с произход от Китайската
народна република
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането
на Европейския съюз, 
като взе предвид Регламент (ЕО)
№ 1225/2009 на Съвета от 30 ноември 2009 г. за защита срещу
дъмпингов внос от страни, които не са членки на Европейската общност[1] („основният регламент“), и
по-специално член 9 от него,
като взе предвид предложението на Европейската
комисия („Комисията“), представено след консултация с Консултативния комитет,
като има предвид, че:
1.           ПРОЦЕДУРА
1.1.        Откриване на процедура
(1)       С Регламент (ЕС)
№ 1072/2012[2]
(„регламентът за временните мерки“) Комисията наложи временно антидъмпингово
мито върху вноса на керамични съдове и прибори за сервиране или за кухня с
произход от Китайската народна република („КНР“ или „засегнатата държава“).
(2)       Процедурата беше открита на
16 февруари 2012 г.[3]
след подаването на жалба от името на производители от ЕС („жалбоподателите“),
които представляват над 30 % от общото производство на Съюза на керамични
съдове и прибори за сервиране или за кухня. 
(3)       Както е посочено в
съображение 22 от регламента за временните мерки, разследването на дъмпинга и
вредата от него обхвана периода от 1 януари 2011 г. до
31 декември 2011 г. („разследван период“ или „РП“). Разглеждането на
тенденциите, имащи отношение към оценката на вредата, обхвана периода от
1 януари 2008 г. до края на РП („разглежданият период“).
1.2.        Последваща процедура
(4)       След разгласяването на
съществените факти и съображения, въз основа на които бе взето решението за
налагане на временно антидъмпингово мито („разгласяване на временните мерки“),
редица заинтересовани страни представиха писмени изявления, изразяващи техните
становища относно временните констатации. На страните, които пожелаха да бъдат
изслушани, беше предоставена такава възможност. Двама вносители и един
производител износител отправиха такова искане и им беше предоставена
възможност за изслушване в присъствието на служителя по изслушването на
Генерална дирекция „Търговия“.
(5)       Комисията продължи да търси и
проверява цялата информация, която смяташе за необходима за изготвянето на
своите окончателни констатации. Устните и писмените коментари, представени от
заинтересованите страни, бяха разгледани и в случаите, в които това беше
целесъобразно, временните констатации бяха съответно изменени.
(6)       Освен това, както е обяснено
в съображение 55 по-долу, беше извършена проверка на място на един
тайландски производител, чиято цел беше да се проучи пригодността на Тайланд
като подходяща държава аналог. 
(7)       Впоследствие всички страни
бяха информирани за съществените факти и съображения, на които се основава
намерението да се препоръча налагането на окончателно антидъмпингово мито върху
вноса на керамични съдове и прибори за сервиране или за кухня с произход от КНР
и окончателното събиране на сумите, обезпечени посредством временните мита
(„разгласяване на окончателните мерки“). На страните беше даден срок, в който
да представят своите коментари по разгласяването на окончателните мерки.
Китайската търговска камара за внос и износ на леката промишленост и
занаятчиите („CCCLA“) и група вносители поискаха изслушвания в присъствието на
служителя по изслушването на Генерална дирекция „Търговия“, което им беше
осигурено. 
(8)       Представените от
заинтересованите страни коментари бяха разгледани и взети под внимание, когато
това беше уместно.
1.3.        Подбор на извадка
(9)       След
разгласяването на временните мерки няколко заинтересовани страни оспориха
извадката от производители износители от КНР, като изказаха твърдението, че
извадката не е представителна, тъй като тя се основава само на най-големия обем
на износа и по този начин не е взела под внимание други фактори,
характеризиращи разнообразието и разпокъсаността на керамичната промишленост в
КНР.
(10)     От разпоредбите на
член 17, параграф 1 от основния регламент следва, че изборът на
дружествата, които ще бъдат включени в извадката, може да бъде ограничен до
най-големия представителен обем на износа, който разумно може да бъде
разследван в рамките на наличното време. С оглед на разпокъсаността в сектора
беше счетено, че евентуален подбор, основаващ се на обема на износа, би
позволил изготвянето на представителна извадка, която може да бъде разследвана
в рамките на наличното време. В тази връзка следва все пак да се отбележи, че
включените в извадката дружества са разположени в три различни региона на Китай
и имат значително производство на разглеждания продукт от различни видове
керамични материали, напр. порцеланови и каменинови изделия, както и
производство на широка гама от видове на продукта. Поради тази причина това
твърдение не може да бъде прието.
(11)     Един производител износител
заяви, че използването на различни методологии за подбор на извадката за
промишлеността на ЕС и вносителите в сравнение с подбора на извадката на
производителите износители представлява дискриминация и че е следвало да бъдат
използвани същите критерии. Използването на различни методологии е
дискриминационно спрямо производителите износители и е нарушение на принципа за
равно третиране.
(12)     Подборът на извадка от
производители износители служи само за проучване на наличието на дъмпинг на
разглеждания продукт от КНР. В тази връзка от съществено значение е да се
обхване максимален обем на вноса на разглеждания продукт по време на
разследвания период. От друга страна, извадката от производители от Съюза беше
подбрана за целите на определяне на това дали промишлеността на Съюза е понесла
съществена вреда на основата на множество различни показатели. По отношение на
вносителите събраната информация се използва до голяма степен за оценката на
интереса на Съюза. От това следва, че за вносителите и производителите от Съюза
е важно да се събере информация от множество дружествата, които развиват
дейност, например в различните продуктови сегменти. Тъй като основанието за
подбор на дружествата, които да бъдат включени в извадките, е различно, от една
страна, за производителите от Съюза и вносителите, и от друга страна, за
производителите износители, те не са в сходна ситуация. Поради тази причина
нито принципът на недискриминация, нито този за равно третиране изисква
използването на еднаква методология за подбора на съответните извадки. От това
следва, че твърдението е напълно неоправдано и поради това се отхвърля. 
(13)     Освен това един производител
износител продължи да настоява, както е посочено в съображение 8 от
регламента за временните мерки, че е трябвало да бъде включен в извадката.
Дружеството обаче не представи никакви нови аргументи, които да оправдават
неговото включване в извадката. Поради това и като се вземат предвид констатациите
в съображение 10 по-горе, заключенията в съображение 9 от регламента
за временните мерки се потвърждават.
(14)     Същият невключен в извадката
производител износител заяви, че не му е било предоставено достатъчно време, за
да внесе своите коментари относно разгласяването на окончателните мерки и освен
това, че разгласената информация е била недостатъчна, тъй като в нея не са били
оповестени например данните за квоти, продажни цени, корекции и др. Поради това
неговото право на защита не е било зачетено. 
(15)     Съгласно член 20, параграф 5
от основния регламент на заинтересована страна следва да бъде осигурен срок от
поне 10 дни, за да внесе коментари относно разгласяването на окончателните
мерки. Въпросният производител износител получи разгласените окончателни мерки
по електронна поща на 25 февруари 2013 г. и му беше даден срок до
8 март 2013 г., т.е. 11 дни, за да представи коментари. Освен
това документът с разгласените окончателни мерки беше изпратен и с препоръчана
поща на следващия ден. От това следва, че на заинтересованата страна е било
дадено достатъчно време да представи коментари и поради това твърдението трябва
да бъде отхвърлено. В това отношение се отбелязва също така, че коментарите на
посочената страна бяха представени в рамките на определения краен срок, както и
че не беше представено искане за удължаване на крайния срок. Освен това, като
отчита надлежно своето задължение да защити поверителната информация, Комисията
разгласи всички основни факти и съображения, на основата на които възнамеряваше
да препоръча налагането на окончателни мерки. По-специално зачитането на
правото на защита не изисква специфични за дружеството данни за продажбите или
квотите за включените в извадката дружества, използвани за определяне на
индивидуални дъмпингови маржове, да бъдат съобщени на страна, за която не е
изчислен индивидуален марж. 
(16)     От горепосоченото следва, че
твърдението, че не е било зачетено правото на защита, е неоснователно и поради
това се отхвърля.
2.           РАЗГЛЕЖДАН ПРОДУКТ И СХОДЕН
ПРОДУКТ
2.1.        Въведение
(17)     Както е посочено в съображение 24 и съображения 56 — 57 от
регламента за временните мерки, разглежданият продукт временно се определя като
керамични съдове и прибори за сервиране или за кухня, с изключение на керамични
ножове („разглежданият продукт“), понастоящем класирани в кодове по КН
ex 6911 10 00, ex 6912 00 10,
ex 6912 00 30, ex 6912 00 50 и
ex 6912 00 90 и с произход от Китайската народна република. 
2.2.        Твърдения
(18)     След разгласяване на
временните мерки никоя от страните не оспори факта, че керамичните (кухненски)
ножове са коренно различни от другите видове керамични съдове и прибори за
сервиране или за кухня поради разликите във физическите характеристики,
производствения процес и крайните употреби. С оглед на факта, че всички коментари
на страните бяха анализирани, твърдението за изключване на керамичните ножове
от обхвата на продукта на настоящото разследване се приема окончателно. 
(19)     След публикуването на
временните мерки няколко страни изразиха мнение, че някои керамични мелнички за
подправки и техните керамични мелещи части следва да бъдат изключени от обхвата
на продукта.
(20)     Това искане се основава на
твърдението, че с оглед на специфичните си характеристики тези мелнички и
другите видове керамични съдове и прибори за сервиране или за кухня не биха
могли да се разглеждат като представляващи един единствен продукт. При тези
мелнички за смилащата пластина се използва керамичен материал, съставен основно
от диалуминиев триоксид, който не се използва за „стандартни“ прибори и съдове
за сервиране, като чаши и чинии, и за който изпичането се извършва при
по-високи температури. Степента на взаимозаменяемост с главните категории на
продукта, който е предмет на разследването, е ограничена. Това се отнася също
така за керамични мелещи механизми без корпус, които обичайно се декларират под
горепосочените кодове. 
(21)     Разследването
показа, че керамичният елемент в тези мелнички обикновено представлява малка
част от тях. Нещо повече, разследването показа, че мелничките с керамична
мелеща пластина, включително техните керамични мелещи части, не притежават
същите основни физически характеристики и основна употреба като керамичните
съдове и прибори за сервиране или за кухня. Формата, якостта и конструкцията на
керамичните мелещи части са различни от тези на керамичните съдове и приборите
за сервиране или за кухня.
(22)     Някои страни изказаха
мнението, че въпросните мелнички следва да бъдат изключени от обхвата на
продукта въз основа на факта, че те имат едни и същи физически характеристики,
промишлен дизайн и крайна употреба като мелничките с мелещи механизми,
изработени от метал, и че когато са включени в някои комплекти от мелнички, те
обикновено се класират под тарифна позиция 8210. Те също така заявиха, че
керамичните елементи в тези случаи обикновено представляват обикновено до
2 % от стойността на продукта. Въпреки това, като се имат предвид
многобройните възможности за класификация на мелничките и комплектите от
мелнички, разследването не можеше да продължи да се основава на тези аргументи,
за да определи дали керамичните мелнички следва да бъдат изключени от обхвата
на продукта, който е предмет на разследването.
(23)     Няколко
страни подкрепиха своето твърдение, че въпросните мелнички следва да бъдат
изключени от обхвата на продукта, с факта, че ще бъде необходимо да се
използват керамични мелещи пластини вместо метални в определени видове
мелнички, като например мелнички за сол, тъй като солта предизвиква корозия при
металните мелещи части. Разследването обаче показа, че в мелничките за сол не
се използват задължително керамични смилащи механизми.
(24)     Въз основа на мотивите в
съображенията по-горе, разследването стигна до заключението, че мелничките за
подправки с керамични мелещи елементи са коренно различни от другите видове
керамични съдове и прибори за сервиране или за кухня поради разликите в
основните физически характеристики и употребата на съответния керамичен
материал, използван за работните части. Следователно искането тези мелнички,
включително самостоятелните керамични мелещи механизми и техните части, да
бъдат изключени от обхвата на продукта, който е предмет на настоящото
разследване, се приема. 
(25)     След публикуването на
временните мерки някои страни заявиха, че керамичните точила за ножове следва
да бъдат изключени от обхвата на продукта поради различията в производствените
процеси, крайната употреба и факта, че тези артикули не са предназначени за
съхранение на храна поради специфичния им вид и физически характеристики.
Разследването потвърди тези аргументи. Поради това искането тези артикули да
бъдат изключени от обхвата на продукта по настоящото разследване се
удовлетворява.
(26)     По същата логика беше
разследвано също така дали керамичните белачки следва да бъдат изключени от
обхвата на продукта. Действително при разследването беше потвърдено, че
керамичните белачки също са коренно различни от другите видове керамични съдове
и прибори за сервиране или за кухня поради разликите в проектирането и
физическите характеристики (форма и якостни качества) на съответния керамичен
материал, използван за работните части, техните производствени процеси и крайна
употреба. Поради това керамичните белачки следва също да бъдат изключени от
обхвата на продукта по настоящото разследване.
(27)     След публикуването на
временните мерки една от страните заяви също така, че плочите за пица,
изработени от кордиеритна керамика, следва да бъдат изключени от обхвата на
продукта поради своите различни физически характеристики (форма и твърдост),
промишлен дизайн и употреба. Кордиеритната керамика е тип алуминиево-магнезиев
силикат със специфични свойства, а именно отлична устойчивост на топлинен удар.
Разследването потвърди, че плочите за пица, изработени от кордиеритна керамика,
притежават едни и същи физически характеристики (форма и твърдост), промишлен
дизайн и употреба като тухлите за пещи или фурни. Следователно те са различни
от другите керамични съдове и прибори за сервиране или за кухня. След
разгласяването на окончателните мерки жалбоподателите обърнаха внимание на
сходството между плочите за пица, изработени от кордиеритна керамика, и другите
продукти, обхванати от процедурата. Те обаче не можаха да докажат, че плочите
за пица, изработени от кордиеритна керамика, имат едни и същи основни физически
характеристики и крайни употреби. Поради това искането тези артикули да бъдат
изключени от обхвата на продукта по настоящото разследване се удовлетворява. 
(28)     След публикуването на
временните мерки от едно холандско сдружение заявиха, че керамичните съдове и
прибори за сервиране или за кухня, които се използват като рекламни продукти,
следва да бъдат изключени от обхвата на продукта въз основа на факта, че те не
се продават, за да бъдат използвани като съдове и прибори за сервиране или за
кухня, че те представляват важен икономически стимул за сектора на търговията
на дребно, както и че те се ценят от потребителите и че само производителите в
Китайската народна република могат да предложат необходимите количества в
кратки срокове. Искането за изключване на керамичните съдове и прибори за
сервиране или за кухня, които се използват като рекламни продукти, от обхвата
на продукта на настоящото разследване обаче не може да бъде удовлетворено, тъй
като физическите им характеристики, производствените процеси и крайната
употреба са същите като тези на другите видове керамични съдове и прибори за
сервиране или за кухня.
(29)     След публикуването на
временните мерки и отново след разгласяването на окончателните мерки един
немски вносител и търговец на едро и един оказал съдействие китайски
производител износител заявиха, че камениновите изделия със специално покритие
от видовете, върху които се нанася сублимационно мастило и за които покритието
от сублимационно мастило може да се отстрани чрез механично надраскване, следва
да бъдат изключени от обхвата на продукта въз основа на факта, че те са
полуготови продукти, за които процесът на окончателно отпечатване се извършва в
Съюза по специфични канали, различното възприемане от потребителите, факта, че
покритието със сублимационно мастило надвишава стойността на керамичните артикули
без покритие и липсата на производители от Съюза за този вид продукт.
Разследването разкри, че продуктът е видимо идентичен с други съдове без
покритие от сублимационно мастило и, следователно, е трудно да се направи
разграничение помежду им, ако това изобщо е възможно. Разследването показа
освен това, че тези продукти обикновено имат една и съща крайна употреба като
другите видове керамични съдове. Също така беше установено, че няколко
производители от Съюза всъщност произвеждат тези продукти и че произведените в
Съюза и внесените продукти са в пряка конкуренция. С оглед на
горепосоченото, искането за изключване на камениновите изделия със специално
покритие от видовете, които се покриват със сублимационно мастило, се отхвърля.

(30)     След публикуването на
временните мерки и отново след разгласяването на окончателните мерки,
вносителят, който поиска изключване на подглазурно фигурално рисувани съдове и
прибори за сервиране от обхвата на продукта, изказа твърдението, че
предварителният анализ на Комисията в това отношение е бил опорочен, тъй като
пренебрегва съществуването на пазарни сегменти, разликите в качеството между
различните видове съдове, факта, че подглазурно фигурално рисуваните съдове са
по същество луксозни и по-крехки, и ограничената взаимозаменяемост вследствие
на асоциативното възприемане от страна на потребителите. Той също така
твърдеше, че подглазурно фигурално рисуваните съдове и прибори за сервиране
могат да бъдат използвани дори и за декорация.
(31)     Що се отнася до твърденията
относно различията по отношение на качеството между различните видове съдове и
прибори за сервиране и луксозните и по-крехки по своя характер подглазурно
фигурално рисувани съдове и прибори за сервиране, тези характеристики не са
специфични за подглазурно фигурално рисуваните съдове и прибори за сервиране.
Освен това по отношение на ограничената взаимозаменяемост вследствие на
асоциативното възприемане от потребителите не беше представен нов аргумент,
който да доведе до промяна на заключението в съображение 45 от регламента
за временните мерки, че средностатистическият потребител не различава
подглазурно фигурално рисуваните съдове и прибори за сервиране от другите
видове керамични съдове и прибори за сервиране. На последно място, Комисията
анализира наличието на пазарни сегменти в съображения 157 и 158 от
регламента за временните мерки. Поради това тези аргументи не биха могли да
променят заключенията в съображение 45 от регламента за временните мерки.
(32)     Твърдението, изказано в
съображение 50 от регламента за временните мерки, беше разгледано
допълнително след налагането на временните мерки. Тези твърдения бяха повторно
изказани след разгласяването на окончателните мерки. Вносителят с производство
в Китай заяви, че продукти от областта на кухненските съдове и прибори за
сервиране или за кухня, които са изцяло глазирани и/или емайлирани върху
100 % от повърхността им с изключение на основата или част от нея и при
които 100 % от глазираната/емайлираната повърхност е оцветена с цвят,
различен от бяло, следва да бъдат изключени от обхвата на продукта. Твърдението
беше надлежно анализирано и разследването показа, че физическите
характеристики, производствените процеси и крайните употреби на тези продукти
са същите като тези на други глазирани и/или емайлирани продукти от областта на
керамичните съдове и прибори за сервиране или за кухня. Поради това твърдението
се отхвърля окончателно.
(33)     От CCCLA настояха, че финият
костен порцелан следва да бъде изключен от обхвата на продукта по разследването
въз основа на факта, че той е крехък луксозен продукт със ниска механична якост
и също така оспориха и факта, че той е устойчив на механични повреди. При все
това следва да се отбележи, че от самата CCCLA преди време заявиха, че финият
костен порцелан има висока механична якост и е устойчив на механични повреди.
Тези противоречиви изявления несъмнено отслабиха твърденията на CCCLA. Във
всеки случай изказаните аргументи не променят заключенията, обобщени в
съображение 28 от регламента за временните мерки. Поради това искането за
изключване на финия костен порцелан от обхвата на продукта окончателно се
отхвърля.
(34)     Същата страна изтъкна отново,
че трайният порцелан следва да бъде изключен от обхвата на продукта по
разследването. Тя заяви, че твърдението, че този порцелан няма неоспорими
характеристики, не е вярно, че той е много здрав поради съдържанието на
диалуминиев триоксид в глината от над 24 %, след което оспори
производствения капацитет на Съюза за този продукт. Различните твърдения
относно трайния порцелан обаче са противоречиви по отношение, например, на дела
на суровини и съдържанието на диалуминиев триоксид на прах. Освен това не беше
оспорено, че траен порцелан се произвежда и в Съюза и че производителите от КНР
произвеждат траен порцелан, който е в пряка конкуренция с трайния порцелан,
произведен в Съюза, както и с други продукти, които са предмет на
разследването. Поради това искането за изключване на трайния порцелан
окончателно се отхвърля.
(35)     Всички видове керамични съдове
и прибори за сервиране или за кухня могат да се разглеждат като различни видове
на един и същ продукт. Следователно твърдението, изказано след разгласяването
на временните мерки и отново след разгласяването на окончателните мерки, че
разследването обхваща голям набор от сходни продукти и че в резултат на това би
било необходимо да се проведат отделни анализи по отношение на
представителността, дъмпинга, вредата, причинно-следствената връзка и интереса
на Съюза за всеки продуктов сегмент, бе счетено за неоснователно. Една от
страните, която твърдеше, че обхватът на продукта е твърде широк, представи
сравнение на продукти с различни нива на декорация, но нейните твърдения
относно крайната употреба (за градината и децата в единия случай, за декорация
в другия случай) са спорни, тъй като няма ясно разграничение и това може да се
разглежда по-скоро като потвърждение на аргумента в съображение 55 от
регламента за временните мерки. Следва също така да се отбележи, че един
вносител с производство в Китайската народна република заяви, че над 99 %
от продуктите от областта на керамичните съдове и приборите за сервиране или за
кухня, продавани в Съюза, са главно или изключително бели. Някои от страните
оспориха изложеното в съображение 58 от регламента за временните мерки въз
основа на факта, че в рамките на разследването институциите не са извършили
изпитване дали дадена стока не е подходяща за свободна търговия в Съюза. Този
факт обаче не поставя под съмнение заключението в съображение 63 от
регламента за временните мерки.
2.3.        Заключение
(36)     С оглед на изложеното по-горе,
обхватът на продукта се определя окончателно като керамични съдове и прибори за
сервиране или за кухня, с изключение на керамични ножове, керамични мелнички за
подправки и техните керамични мелещи части, керамични белачки, керамични точила
за ножове и кордиеритни керамични плочи за пица от видовете, използвани за
печене на пица или хляб, с произход от Китайската народна република,
понастоящем класирани в кодове по КН ex 6911 10 00,
ex 6912 00 10, ex 6912 00 30,
ex 6912 00 50 и еx 6912 00 90.
(37)     Поради липсата на други
коментари относно разглеждания продукт и сходния продукт, всички други
констатации в съображения 24—63 от регламента за временните мерки се
потвърждават.
3.           ДЪМПИНГ
3.1.        Третиране като дружество,
работещо в условията на пазарна икономика (ТДПИ)
(38)     След разгласяването на
временните мерки един производител износител, един производител от Съюза и един
вносител твърдяха, че решението за ТДПИ е било изготвено със закъснение, т.е.
след тримесечния срок, определен в член 2, параграф 7, буква в) от
основния регламент, и че поради това разследването следва да бъде прекратено
без налагането на каквито и да било антидъмпингови мерки. Това твърдение във
връзка с определянето на ТДПИ вече беше изказано на етапа на временните мерки и
беше отхвърлено от Комисията в съображения 72 и 73 от регламента за
временните мерки. След разгласяването на окончателните мерки още пет
производители износители представиха подобно искане. В подкрепа на твърдението
те се основаваха на решенията на Съда на Европейския съюз по делата Brosmann
и Aokang Shoes[4].

(39)     Първо, следва да се припомни,
че делата Вrosmann и Aokang не са подходящи за оценката на
законосъобразността на анализа за ТДПИ при текущото разследване, тъй като тези
случаи, за разлика от настоящото разследване, се отнасят до ситуации, при които
оценките за ТДПИ не са били провеждани изобщо.
(40)     Освен това делата Вrosmann
и Aokang не са от значение за оценката на законосъобразността на
разследването с оглед на факта, че основният регламент междувременно беше
изменен[5].
В член 2, параграф 7 от изменения основен регламент се предвижда Комисията
да взема решения за ТДПИ само по отношение на дружествата, включени в извадка
съгласно член 17 от основния регламент, и че тя взема такова решение в
срок от седем месеца и във всеки случай не по-късно от осем месеца след
започването на разследването, се прилага за всички нови и текущи разследвания,
считано от 15 декември 2012 г., следователно включително и за
настоящото.
(41)     Във всеки случай тълкуването
на установената съдебна практика, според което няма нарушение per se на
правото на определяне на ТДПИ, независимо от факта, че тримесечният срок не е
бил спазен, трябва да бъде потвърдено. Следователно заключението в
съображение 73 от регламента за временните мерки се запазва. 
(42)     Поради големия брой получени
заявления за ТДПИ и необходимостта към онзи момент да се проведат многобройни
проверки на място с цел разглеждането на тези заявления, определянето на ТДПИ
не беше извършено в срок от седем месеца. Определянето обаче беше извършено в
срок от осем месеца от датата на започването, както се изисква от основния
регламент, изменен с Регламент (ЕС) № 1168/2012. Твърдението, че
дадено право в това отношение не е било спазено със задна дата, не е оправдано,
както беше обяснено по-горе.
(43)     С оглед на изложеното по-горе
твърдението, че антидъмпинговото разследване, поради неизвършване на определяне
на ТДПИ в срок от три месеца, следва да бъде прекратено без налагането на
антидъмпингови мерки, се отхвърля. 
(44)     Освен това, един невключен в
извадката производител износител, който не успя да докаже, че разполага с ясен
набор от счетоводна документация, която е била подложена на независим одит в
съответствие с международните счетоводни стандарти, поради което неговото
заявление за ТДПИ беше отхвърлено, поддържаше твърдението, че предполагаемите
счетоводни грешки, ако съществуват такива, на базата на които неговата молба е
била отхвърлена, не са били съществени и че, следователно, решението да се
откаже предоставяне на ТДПИ е непропорционално и в разрез с принципа на
пропорционалност. След разгласяването на окончателните мерки този производител
износител поддържаше твърдението си, но не представи никакви нови аргументи.
(45)     Доводите относно сериозността
на грешките в счетоводните записи са по същество еднакви с тези, представени по
време на разследването по отношение на ТДПИ, и бяха опровергани от Комисията
преди вземането на решение за ТДПИ. Независимо от това, по отношение на
аргумента, че отказът за предоставяне на ТДПИ представлява нарушение на
принципа на пропорционалност, следва да се припомни, че критериите за ТДПИ,
определени в член 2, параграф 7, буква в) от основния регламент, са
кумулативни и освен ако всички те са изпълнени, не може да се предостави статут
на ТДПИ съгласно тези разпоредби. Освен това, тъй като тежестта на доказване е
върху дружеството, внесло искане за ТДПИ, а дружеството не успя да докаже, че
разполага с ясен набор от счетоводни документи, единствената възможност, с
която разполагаше Комисията, беше да откаже предоставяне на ТДПИ. Поради това
решението за отказ на ТДПИ не може да се смята за нарушение на принципа на
пропорционалност. Във всеки случай, съгласно член 2, параграф 7,
буква г) от основния регламент, изменен с Регламент (ЕС) № 1168/2012[6], когато Комисията е ограничила
своето изследване чрез използване на извадка, произнасянето по исканията за
ТДПИ се ограничава само до включените в извадката страни.
3.2.        Индивидуално третиране (ИТ)
(46)     Следва да се припомни, че
макар и шестнадесет производители износители да поискаха ИТ, само исканията,
получени от включените в извадката дружества, бяха разгледани съгласно
член 9, параграф 6 от основния регламент и бяха приети впоследствие.
От останалите единадесет производители износители, седем поискаха индивидуално
разследване.
(47)     В съответствие с член 9,
параграф 5 и член 9, параграф 6 от основния регламент, индивидуални мита
се прилагат за вноса от всеки износител или производител, на който ще бъде
предоставено индивидуално разследване, както е предвидено в член 17,
параграф 3 от основния регламент. Съответно за четирите дружества, която
поискаха ИТ, но не и индивидуално разследване, не можеше да бъде определено
индивидуално мито. 
(48)     Един производител износител
заяви, че е представил цялата необходима информация в рамките на определените
срокове и следователно неговото искане за ИТ е трябвало да бъде разгледано и да
бъде определен индивидуален марж в съответствие с решението на Съда на ЕС по
делото Вrosmann[7].
(49)     Това твърдение не може да бъде
прието. Тъй като въпросното дружество не беше включено в извадката, неговото
искане за ИТ може да бъде оценено само в контекста на индивидуално разследване,
ако такова се извърши в съответствие с член 17, параграф 3 от
основния регламент. 
(50)     Поради липсата на допълнителни
коментари относно ИТ се потвърждава изложеното в съображения 79—81 от
регламента за временните мерки. 
3.3.        Индивидуално разследване (ИР)
(51)     Искания за индивидуално
разследване съгласно член 17, параграф 3 от основния регламент бяха
подадени от седем производители износители, включващи десет юридически лица.
Както е обяснено в съображения 82 и 83 от регламента за временните мерки,
не бяха приети решения по отношение на тези искания на етапа на временните
мерки.
(52)     На 21 декември 2012 г.
производителите износители бяха информирани, че техните искания за индивидуално
разследване не могат да бъдат приети, тъй като това би затруднило прекомерно
разследването и би попречило на приключването му в установения срок. 
(53)     Един производител износител заяви,
че съгласно член 17, параграф 3 от основния регламент индивидуалното
разследване е законово право и че отказът на Комисията да разследва поотделно
не е оправдан, тъй като нито броят на дружествата, нито необходимото
разследване, с оглед на ресурсите на Комисията, биха били прекалено
обременяващи или биха попречили на приключването на разследването в установения
срок. След разгласяването на окончателните мерки това твърдение беше повторено,
но не бяха представени други аргументи.
(54)     Решението дали да се приеме
искане за индивидуално разследване се взема въз основа на всеки отделен случай,
като се вземат предвид броят на внесените искания и наличното време за оценка
на тези искания. В този случай следва да се припомни, че Комисията беше правно
задължена да извърши разследвания за ТДПИ на шестнадесет юридически лица в КНР,
включително дружества, които не са включени в извадката. Поради това, с оглед
на времевите ограничения, наложени от законовите процедурни срокове,
индивидуални разследвания не можеше да бъдат извършени преди временните
констатации. С оглед на ограниченото време след това и като се има предвид
броят на внесените искания и ограничените ресурси, които са на разположение на
службите, отговарящи за антидъмпинговите разследвания в Комисията, се стигна до
заключението, че извършването на индивидуални разследвания в този случай би
било прекомерна тежест. 
3.4.        Нормална стойност
3.4.1.     Избор
на държава аналог
(55)     След налагането на временните
мерки разследването продължи с избор на подходяща държава аналог. В тази връзка
беше извършена проверка на място в обектите на тайландския производител
износител, който представи отговори на въпросника, както е посочено в
съображение 87 от регламента за временните мерки. След като беше
разгледана и проверена информацията, предоставена от оказалия съдействие
производител от Тайланд, все пак се стигна до заключението, че тайландският
производител не може да предостави достатъчно данни по отношение на видовете
продукти, продавани на вътрешния пазар. Поради това беше счетено, че Бразилия
следва да се запази като най-целесъобразна държава аналог.
(56)     Независимо от това
информацията, получена от Тайланд, беше използвана в подкрепа на някои от
констатациите, направени за Бразилия, особено за нивото на ценовата разлика
между марковите и немарковите продукти (вж. съображение 91 по-долу).
(57)     След разгласяването на
окончателните мерки едно сдружение на производители от сектора се отзова и
оспори избора на Бразилия като подходяща държава аналог. То по същество
изтъкна, че единствената причина Бразилия да бъде избрана изглежда се основава
на факта, че нито една друга държава не е подходяща. Това твърдение не може да
бъде прието. От съображения 84—88 от регламента за временните мерки ясно
следва, че Бразилия беше счетена за подходяща държава аналог въз основа на
фактическата местна пазарна ситуация. Фактът, че след налагането на временните
мерки Комисията продължи да проучва и други евентуални държави аналози не води
до заключението, че Бразилия не е подходящ избор. 
(58)     С оглед на гореизложеното и
поради отсъствието на други постъпили коментари по същество относно избора на
Бразилия като държава аналог, изложеното в съображения от 84—88 от регламента
за временните мерки се потвърждава. 
3.4.2.     Определяне
на нормалната стойност 
(59)     След разгласяването на
временните мерки няколко заинтересовани страни заявиха, че определянето на
нормалната стойност е било погрешно, доколкото според твърденията тя не е била
установена за продажбите на сходни продукти в Бразилия и, следователно, е
довела до изкривяване и необективни резултати, особено по отношение на
камениновите продукти и други видове на продукта, които не са били произвеждани
и продавани в държавата аналог. Някои производители износители твърдяха също,
че методологията за определяне на конструираната нормална стойност, посочена в
съображение 94 от регламента за временните мерки, не е била надлежно
разгласена.
(60)     Коментарите, получени след
разгласяването на временните мерки, показват, че методологията, използвана за
определяне на нормалната стойност, не е съвсем ясна за някои заинтересовани
страни. С цел да се вземат под внимание тези коментари се обяснява
допълнително, че методологията за определяне на нормалната стойност е следната.
(61)     Като
се има предвид, че всички искания за ТДПИ получиха отказ, нормалната стойност
за всички включени в извадката производители износители от КНР беше определена
въз основа на информацията, получена от производителя от държавата аналог, в
съответствие с член 2, параграф 7, буква а) от основния
регламент.
(62)     В съответствие с член 2,
параграф 2 от основния регламент Комисията първо провери дали продажбите на
сходния продукт на независими клиенти в Бразилия са били представителни.
Продажбите на оказалия съдействие бразилски производител на сходния продукт
бяха счетени за продажби на представителни количества на бразилския вътрешен
пазар по отношение на разглеждания продукт, който се изнася за Съюза от
производителите износители, включени в извадката. В тази връзка се припомня, че
съгласно член 1, параграф 4 от основния регламент, „сходен продукт“
означава продукт, който е идентичен, т.е. еднакъв във всяко отношение с
продукта — предмет на разглеждане, или при липсата на такъв продукт — друг
продукт, който макар и да не е еднакъв във всяко отношение, притежава
характеристики, максимално доближаващи се до тези на разглеждания продукт. 
(63)     След това Комисията провери
дали тези продажби биха могли да се считат за извършени при обичайни търговски
условия в съответствие с член 2, параграф 4 от основния регламент.
Това беше направено чрез определяне на дела на рентабилните продажби за
независими клиенти. Продажбите бяха счетени за рентабилни в случаите, в които
единичната цена е равна на производствените разходи или по-висока от тях.
Съответно бяха определени производствените разходи на оказалия съдействие
бразилски производител.
(64)     Тази проверка показа, че за
всички видове на продукта повече от 80 % от обема на продажбите на
вътрешния пазар надвишават разходите и че среднопретеглената продажна цена на
всички видове е равна на себестойността на единица продукция или е по-висока от
нея. 
(65)     Съответно нормалната стойност,
по вид на продукта, беше изчислена като среднопретеглената стойност на
действителните цени на вътрешния пазар на всички продажби, независимо от това
дали тези продажби са били рентабилни. От това следва, че обратно на това,
което е посочено в съображение 94 от регламента за временните мерки, не е
била установена конструирана нормална стойност за нерентабилните продажби. 
3.4.3.     Експортна цена 
(66)     Поради липсата на други
коментари по отношение на експортните цени се потвърждава изложеното в
съображение 95 от регламента за временните мерки.
3.4.4.     Сравнение

(67)     След разгласяването на временните мерки няколко заинтересовани
страни заявиха, че като цяло методологията, използвана за сравняване на
нормалната стойност с експортната цена, е погрешна, тъй като не сравнява сходни
продукти, и че обстоятелствата, въз основа на които бяха направени корекции, не
са били обяснени в достатъчна степен. По-специално, един производител износител
заяви, че при камениновите продукти, които не са били произвеждани и продавани
от производителя, използван за аналог, Комисията е следвало да сравни
експортната цена с цената на вътрешния пазар за фаянсови изделия, надлежно
коригирана, вместо да конструира нормална стойност. Освен това няколко
производители износители твърдяха, че за няколко други видове на продукта,
произвеждани и продавани от производителите износители, сравнението между
експортната цена и средната цена за килограм за генеричен вид на продукта,
продаван в Бразилия, основаващо се единствено на използвания тип керамичен
материал, неизбежно е довело до сравнение между продукти, които не са сходни и
по този начин до погрешни резултати. Освен това един производител износител
заяви, че корекцията за „запазена марка“ съгласно член 2,
параграф 10, буква к), е занижена, докато друг производител износител
заяви, че степента на тази корекция не е базирана на надеждни и подкрепени с
доказателства данни и следователно не е оправдана. Същият производител
износител също така заяви, че експортните му цени следва да се коригират с
оглед на разликите в количествата, продавани на различните нива на търговия.
Накрая, няколко заинтересовани страни заявиха, че методологията, използвана за
корекции за разлики във физичните характеристики, не е добре обоснована и не е
ясно въз основа на кои данни са извършени тези корекции. 
(68)     С оглед на получените коментари методологията, използвана за
сравняване на цените и корекции за целите на сравнимостта на цените съгласно
член 2, параграф 10 от основния регламент, беше изменена. Преди
всичко за продукти, които на предварителния етап бяха сравнени на базата на
средната цена за килограм за генеричен продукт въз основа единствено на
използвания керамичен материал, сравнението беше направено с най-близкия
подобен продукт (вж. съображение 77 по-долу), което даде възможност за
по-точно и обективно сравнение на цените.
(69)     Нормалната стойност и
експортната цена бяха сравнени на базата на цена франко завода. Дъмпинговите
маржове бяха определени чрез сравнение на отделните цени франко завода на
включените в извадката износители с продажните цени на вътрешния пазар на
производителя аналог на сходния продукт. Някои експортни сделки обаче засягаха
нетипични видове на продукти, като например пръстени за салфетки, поставки за
ножове и за чайници, за които не беше възможно да се гарантира извършването на
обективно сравнение. Поради това и като се има предвид, че тези сделки са
незначителни, тъй като общата им стойност възлизаше на по-малко от 0,5 %
от обема на износа, те бяха изключени. 
(70)     С цел да се осигури обективно
сравнение между нормалната стойност и експортната цена, бяха направени
необходимите корекции, за да се отчетат разликите, които влияят на цените и на
тяхната сравнимост, в съответствие с член 2, параграф 10 от основния
регламент. При необходимост бяха направени корекции по отношение на разликите
във физическите характеристики, нивото на търговия и на други фактори, оказващи
влияние върху сравнимостта на цените, а именно „запазената марка“. 
(71)     На
първо място беше проучено дали корекция по член 2, параграф 10,
буква а) за разликите във физическите характеристики е основателна. 
(72)     В
случаите, когато нормалната стойност беше определена въз основа на най-близкия
подобен продукт (вж. съображение 68 по-горе), беше направена корекция за
разлики във физическите характеристики, за да се гарантира обективност на
сравнимостта на цените при сходните продукти. 
(73)     По отношение на камениновите
продукти експортната цена беше сравнена с цената на продажбите на вътрешния
пазар на най-близкия подобен продукт, произвеждан и продаван в държавата
аналог, т.е. продажната цена на продуктите, произведени от фаянс, вместо от
каменина, но еднакви във всички други аспекти, коригирани нагоре с 5 %, за
да отразяват ценовата разлика между каменинови и фаянсови изделия. 
(74)     Един производител износител
твърди, че производствените разходи и цената на дребно на фаянсовите продукти
са по-високи, отколкото при каменинови продукти. Съответно експортната цена за
неговите каменинови продукти е следвало да бъде коригирана надолу, а не нагоре.
В подкрепа на това твърдение производителят износител разчита до голяма степен
на собствените си оценки на производствените разходи, съответно за фаянсови и
каменинови изделия, както и на извлечение от ценоразпис, указващ цените на
дребно на фаянсови и каменинови изделия. 
(75)     Тази информация, която беше
предоставена на много късен етап в хода на процедурата и едва след разгласяването
на окончателните мерки, силно контрастира с информацията, която беше
предоставена на Комисията по време на разследването от други заинтересовани
страни, а именно от жалбоподателя, промишлеността на Съюза и производителя в
държавата аналог. Всички тези страни са посочили, че камениновите продукти са с
по-високо качество, т.е. по-дълготрайни, от фаянсовите продукти и са по-скъпи
за производство, тъй като по същество каменината е изпечена при висока
температура глина, а фаянсът е изпечена при ниска температура глина. Съответно,
камениновите изделия като цяло могат да се продават на по-висока цена. Тази
информация се потвърждава и от публично наличната пазарна информация. 
(76)     Освен
това следва да се отбележи, че въпросният производител износител не произвежда
изделия от фаянс и поради това само е представил оценка на производствените
разходи за тях. Също така представената ценова листа не доказва убедително, че
фаянсовите продукти са като цяло по-скъпи от камениновите продукти. Поради това
предоставените доказателства не са достатъчни, за да покажат, че корекцията,
направена за целите на обективността по отношение на сравнимостта на цените
между нормалната стойност и експортната цена на каменинови продукти е погрешна
и следователно твърдението се отхвърля. 
(77)     По отношение на други видове
на продукта, при които сравнението на етапа на временните мерки се основаваше
само на средната цена за килограм и керамичния материал, Комисията допълнително
анализира разглежданите видове на продукта и сравни експортната цена с
най-близкия подобен вид на продукта, произвеждан и продаван в държавата аналог.
В случаите, когато имаше разлики само по отношение на незначителна физическа
характеристика, напр. тип глазиране или декорация, но всички други основни
характеристики на вида на продукта бяха идентични, продажната цена на
най-близкия подобен вид на продукта беше коригирана с действителната разлика в
цената, установена за разликите във физичните характеристики. За други видове
на продукта, при които се различаваха повече физически характеристики,
експортната цена беше сравнена със средната продажна цена на най-близкия
подобен продукт. За тези видове на продукта най-близкият подобен продукт също
имаше няколко или всички от следните основни физически характеристики; керамичен
материал, вид на изделието, основна форма, декорация и глазиране. 
(78)     Двама от включените в
извадката производители износители заявиха, че подобно на корекциите, които се
правят в случаите, в които само една незначителна физическата характеристика е
различна, корекция следва да бъде направена и когато повече от една физическа
характеристика на най-близкия подобен продукт е различна. 
(79)     Следва да се припомни, че за
случаите, в които се различаваше само една незначителна физическата
характеристика, продажната цена на най-близкия подобен продукт беше коригирана,
така че да отчита действителната разлика в цената, установена за въпросната
разлика, докато, от друга страна, когато се различаваха повече физически
характеристики, сравнението беше направено въз основа на средната продажна цена
на продукта с идентични физически характеристики. Следователно в последния
случай не е необходима корекция във връзка с цената за всяка физическа разлика
между сходните продукти, тъй като те имат едни и същи основни физически
характеристики. Поради тази причина това искане не може да бъде прието.
(80)     Един от производителите
износители, споменати по-горе, също поиска допълнителни корекции за разлики във
физичните характеристики по отношение на теглото и на белотата на разглеждания
продукт. Той заяви, че използва суровина с ниско качество и че, следователно,
разходите за неговите продукти и тяхната цена са по-ниски, отколкото тези за
сходния продукт, произвеждан в държавата аналог. Поради това неговата експортна
цена следва да бъде коригирана в разумен размер. В това отношение на първо
място следва да се припомни, че на дружеството не е предоставен статут на
работещо в условията на пазарна икономика и че поради това производствените му
разходите не бяха проверени. Освен това твърдението, че неговите продукти са
около 5 % по-тежки от стандартните продукти, не беше придружено от никакви
проверими или подкрепящи документи и следователно беше сметнато за
неоснователно. По отношение на белотата, при условие че въпросният производител
износител призна в коментарите си, че неговите продукти са с нормална белота,
той не успя да обясни защо корекция в това отношение следва да бъде оправдана.
Поради това твърденията бяха отхвърлени.
(81)     Друг производител износител
заяви, че Комисията не е успяла да сравни някои от неговите експортни продажби
с нормалната стойност на съответния най-близък подобен продукт. Този износ
засягаше продажби на декорирани продукти чрез несвързан търговец, който, според
твърденията, е осигурявал декорацията (декал) безплатно. Вследствие на това
експортната цена не е включвала разходите за декорация и е трябвало да бъде
сравнена с нормалната стойност, определена за продукти без декорация или, като
алтернативен вариант, средната нормална стойност на стоки със и без декорация.
(82)     Следва да се припомни, че
производствените разходи не са от значение като фактор за сравнимостта на
цените, която се основава единствено на сравнението между нормалната стойност и
експортната цена за сходни продукти. Също така от предоставената информация е
ясно, че разглежданите изнесени продукти наистина са били декорирани, въпреки
че според твърденията производителят износител не е поел пълните разходи,
свързани с добавената стойност, която може да е резултат от декорацията. Това
обаче не е фактор, който би могъл да оправдае ценова корекция за разлики във
физическите характеристики със сходния продукт в държавата аналог. Във всеки
случай, с оглед на късния етап от процедурата, на който това твърдение беше
изказано, данните, представени в подкрепа на въпросното твърдение, не могат да
бъдат проверени. Поради това твърдението се отхвърля.
(83)     С оглед на голямото
разнообразие от възможни комбинации в сервизи от керамични съдове, произвеждани
и продавани съответно в КНР и в Бразилия, за целите на постигане на обективна
сравнимост на цените беше счетено за необходимо различните сервизи да бъдат
групирани въз основа на броя и вида на артикулите, комбинирани в даден сервиз.
Средната цена на вътрешните продажби в държавата аналог за различните комбинации
в сервизи, групирани по този начин, беше сравнена с експортната цена за
определени комбинации за сервизи, попадащи в тези групи.
(84)     Един производител износител
заяви, че поради голямото разнообразие от възможни комбинации от продукти,
съставляващи сервиз, методологията на групиране не дава възможност за обективно
сравнение на цените, тъй като тя не отчита характеристиките на всеки елемент,
съставляващ сервиза. Поради това този производител износител твърдеше, че
сервизите следва да бъдат изключени от изчислението на дъмпинговия марж. 
(85)     Следва
да се припомни, че изчисляването на дъмпинга за сервизи се основава на
сравнение между средната цена за килограм, а не за всеки отделен артикул.
Следователно не е необходимо да се установи точната комбинация от различни
артикули във всеки сервиз за целите на обективно сравнение на цените по
отношение на сервизите. Използваната методология на групиране взема предвид
основните характеристики на различните комбинации в сервизи, доколкото
сервизите са определени например като сервизи за кафе и/или за чай, сервизи за
хранене или други сервизи, както и броят на комбинираните артикули. При тези
обстоятелства се счита, че е направено обективно сравнение по отношение на
сервизите по смисъла на член 2, параграф 10 от основния регламент. От
това следва, че твърдението не може да бъде прието. 
(86)     Освен това, както се посочва в
съображение 99 от регламента за временните мерки, разследването установи,
че китайските производители износители като цяло класифицират продукта си
според качеството в до пет различни класа от А до Д, между които съществуват
значителни ценови разлики. По-голямата част от износа за Съюза се състои обаче
от клас А, Б или В или комбинация от тях. Тази класификация обаче не е
универсална или на базата на общи стандарти, обхващащи целия сектор, а по-скоро
се отнася до конкретни дружества и позволява ценови различия. От друга страна,
производителят от държавата аналог продава само стоки с качество, равно на
клас А, на вътрешния бразилски пазар и поради това беше счетено, че
сравнимостта на цените е засегната. Следователно експортната цена беше
коригирана нагоре до китайския клас А, за да бъде сравнима с продукта, продаван
от избрания за аналог производител на бразилския пазар. Равнището на тази
корекция се определя индивидуално за всяко едно от включените в извадката
дружества, когато е уместно и на базата на действителната и проверена ценова
разлика между различните класове. 
(87)     След разгласяване то на
окончателните меркиедин включен в извадката производител износител представи
твърдението, че част от неговите експортни продажби, които са реализирани чрез
несвързан търговец, се е състояла от комбинация от стоки от клас А и
клас Б и поради следва да се извърши корекция на ценовото равнище към клас А.
Той заяви, че ценовата разлика възлиза на 25 %, и представи копия на
фактурите и ценовите котировки като подкрепящо доказателство. 
(88)     Тази информация обаче не беше
предоставена по време на разследването, включително при проверката на място или
след разгласяването на временните констатации на Комисията. Напротив, по време
на цялото разследване този производител посочваше, че изнася продукти само с
качество от клас А. Не беше представен пълен ценоразпис, макар че това
беше поискано във въпросника, за да може да се извърши количествено определяне
на предполагаемите ценови разлики между различните класове, а само ограничен
брой ценови котировки. При тези обстоятелства и като се има предвид твърде
късният етап от процедурата, на който информацията беше предоставена, нейната
надеждност е под въпрос и не може в никакъв случай да бъде проверена.
Следователно искането се отхвърля.
(89)     Второ,
както е описано в съображение 98 от регламента за временните мерки, беше
проучено дали корекция за разликите в нивата на търговия съгласно член 2,
параграф 10, буква г) от основния регламент е оправдана. Беше
установено, че експортната цена е на различно ниво на търговия от нормалната
стойност, тъй като китайският износ се е извършвал основно на едро, а
продажбите на вътрешния пазар в държавата аналог се правят и на ниво продажби
на дребно. Освен това разследването установи, че и на двата пазара различните
дистрибуторски канали въздействат върху нивото на цените, като по този начин
нарушават обективната сравнимост на цените между експортната цена и нормалната
стойност. Съответно, за да се направи обективно сравнение между експортната
цена и нормалната стойност, последната беше определена за всеки вид на продукта
и коригирана за всяко ниво на търговията чрез използване на ценовите разлики,
установени между различните нива на търговия в държавата аналог. Следва да се
припомни, че, когато е целесъобразно, в регламента за временните мерки е
извършена допълнителна корекция за нивото на търговия въз основа на
констатираната разлика по отношение на количествата, продадени на всяко ниво на
търговия (съображение 98 от регламента за временните мерки). Тази
допълнителна корекция беше счетена за оправдана, тъй като разследването, на
етапа на временните мерки, показа, че макар преимуществено китайските експортни
продажби да са извършени в значителни количества, по-голямата част от
продажбите на вътрешния пазар са реализирани в по-малки количества, което води
до ценови разлики на едно и също ниво на търговия. Допълнителното разследване и
по-подробен анализ на вътрешните продажби в държавата аналог обаче, противно на
временните констатации, показаха, че съотношението между малки и големи
количества, продавани от избрания за аналог производител, е сходно с това при
китайските производители износители. Съответно тази корекция вече не се счита
за уместна или обоснована. 
(90)     Трето,
както е описано в съображение 100 от регламента за временните мерки,
разследването установи, че бразилският производител продава само маркови
продукти на бразилския пазар, докато китайските производители износители не
изнасят маркови продукти, а по-скоро продукти с търговска марка на
разпространителя или генерични керамични съдове и прибори за сервиране или за
кухня. Марковите продукти обикновено се възприемат от потребителите като
продукти, носещи определен престиж, гарантирано качество и дизайн, за които
поради това се изискват по-високи пазарни цени, а генеричните продукти и/или
продуктите с търговска марка на разпространителя, при едни и същи физически и
технически характеристики, обикновено се продават на значително по-ниски цени.
Въпреки че добавената стойност на търговската марка по принцип не може да бъде
точно определена количествено сама по себе си, тъй като тя варира за отделните
марки и зависи от много различни фактори, като например възприемане от
потребителя, разпознаваемост на марката и други фактори, които не могат да
бъдат определени количествено, в този конкретен случай бразилският производител
потвърди, че продуктите с неговата марка могат да бъдат продавани на значително
по-високи цени на бразилския пазар, отколкото други продукти, които не са
маркови. Освен това в специален доклад относно бразилския пазар за съдове и
прибори за сервиране или за кухня беше потвърдено, че бразилските клиенти са
изключително силно ориентирани към марковите продукти и че бразилският
производител от държавата аналог е с отдавна доказано реноме и е много
известен. С оглед на тези факти беше извършено коригиране надолу с 40 % на
продажната цена на вътрешния пазар на нормалната стойност в съответствие с
член 2, параграф 10, буква к) от основния регламент. 
(91)     По
отношение на гореспоменатите корекции следва да се припомни, че двама
производители износители поставиха под въпрос както основанието, на което е
извършена корекцията, така и нивото на корекцията (вж. съображение 67
по-горе). Въпреки това е неоспоримо, че за един марков продукт се изисква
по-висока продажна цена, отколкото за идентичен немарков продукт, и че
сравнимостта на цените е засегната от това. Освен това, в допълнение към
информацията, предоставена от производителя в държавата аналог, актуални и
проверени данни за цените на оказал съдействие производител в Тайланд, както и
информацията, получена от един производител от Съюза след разгласяването на
временните мерки, потвърдиха, че степента на корекция е подходяща. По-специално
за ситуацията на пазара в Тайланд беше установено, че е сравнима с тази на
бразилския пазар, тъй като и в Тайланд има само няколко известни и отдавна
доказани марки. Следователно тези твърдения не могат да бъдат приети. 
(92)     След разгласяването на
окончателните мерки нито един производител износител не продължи да поддържа
възражението си срещу тази корекция, докато от сдружението на жалбоподателите
твърдяха, че корекцията за търговска марка е прекалено висока, по-специално по
отношение на продуктите, които не са от порцелан. В подкрепа на това твърдение
жалбоподателят посочи ценоразписите и информацията, предоставена от някои
производители от Съюза.
(93)     Въпреки
че предоставената информация потвърждава констатациите на Комисията, че
добавената стойност на една марка на всеки един пазар е различна за отделните
дружества/търговски марки, предоставената информация не е такава, че да постави
под въпрос нивото на корекция, което беше определено за марковите продукти,
продавани от избрания за аналог производител на вътрешния бразилски пазар, тъй
като предоставената информацията засягаше само пазара на Съюза. С оглед на
големия брой производители от Съюза, разнообразието на пазара на Съюза с
неговите регионални различия, що се отнася и до ориентацията към маркови стоки,
и високия пазарен дял на вноса от Китай, положението на пазара на Съюза е доста
различно от това на бразилския пазар. Поради това и с оглед на изложеното в
съображения 90 и 91 по-горе, това твърдение не може да бъде прието.
(94)     Както
е описано в съображение 101 от регламента за временните мерки, бяха
направени допълнителни корекции по отношение на разходите за транспорт,
застраховка, обработка и допълнителните разходи, опаковане, кредити, банкови
такси и комисиони във всички случаи, в които беше доказано, че те се отразяват
върху сравнимостта на цените.
3.5.        Дъмпингови маржове
(95)     Поради липсата на коментари
методологията, използвана за изчисляване на дъмпинговите маржове, посочена в
съображения 102—105 от регламента за временните мерки, се потвърждава. 
(96)     След разгласяването на
временните мерки Комисията беше информирана, че някои от търговските дружества,
които не произвеждат разглеждания продукт, погрешно са били посочени в
приложение I към регламента за временните мерки и следователно са обект на
антидъмпинговото мито, определено за оказалите съдействие производители
износители. Комисията информира тези дружества за намерението си да заличи
имената им от приложение I и им предостави възможността да представят
коментари. След като бяха разгледани получените коментари, имената на няколко
търговски дружества бяха заличени от приложение 1. Когато беше
целесъобразно, те бяха заменени със съответния оказал съдействие производител
износител.
(97)     Като се вземат предвид
извършените корекции на нормалната стойност и на експортната цена, изложени в
съображения 67—94 по-горе и поради отсъствието на допълнителни коментари,
окончателните дъмпингови маржове, изразени като процент от цената CIF на
границата на Съюза, без платено мито, са, както следва: 
             Дружество || Мито 
 Hunan Hualian China Industry Co., Ltd; Hunan Hualian Ebillion Industry Co., Ltd; Hunan Liling Hongguanyao China Industry Co., Ltd; Hunan Hualian Yuxiang China Industry Co., Ltd || 18,3 % 
 Guangxi Sanhuan Enterprise Group Holding Co., Ltd || 13,1 % 
 CHL Porcelain Industries Ltd || 23,4 % 
 Shandong Zibo Niceton-Marck Huaguang Ceramics Limited; Zibo Huatong Ceramics Co., Ltd; Shandong Silver Phoenix Co., Ltd; Niceton Ceramics (Linyi) Co., Ltd; Linyi Jingshi Ceramics Co., Ltd; Linyi Silver Phoenix Ceramics Co., Ltd; Linyi Chunguang Ceramics Co., Ltd: Linyi Zefeng Ceramics Co., Ltd || 17,6 % 
 Guangxi Province Beiliu City Laotian Ceramics Co., Ltd || 22,9 % 
 Невключени в извадката оказали съдействие производители износители || 17,9 % 
 Всички други дружества || 36,1 % 
4.           ВРЕДА
4.1.        Разглеждан период
(98)     След разгласяването на
окончателните мерки няколко от заинтересованите страни отново изказаха
твърдението, че разглежданият период следва да започва през 2009 г. вместо
през 2008 г., тъй като икономическата криза е започнала през 2008 г.
и тенденцията между 2009 г. и 2011 г. е ясна. По отношение на това
твърдение следва да се отбележи, че 2009 г. не представлява по-целесъобразна
година от началото на разглеждания период с оглед на факта, че въздействието на
икономическата криза беше напълно осезаемо през тази година, което доведе до
значителен спад на потреблението в сравнение с 2008 г. Поради това
искането се отхвърля окончателно. 
4.2.        Производство и промишленост на Съюза
(99)     В съвместно заявление няколко
вносители оспориха метода за изчисляване на данните за производството на Съюза,
посочен в съображение 108 от регламента за временните мерки. Няколко
заинтересовани страни повториха тези коментари след разгласяването на
окончателните мерки. По-специално те считаха, че процедурното изискване не е
било изпълнено от жалбоподателите, тъй като наличната статистика на PRODCOM е
предполагала много по-високо равнище на производството на ЕС на сходния продукт
от посочените в споменатото съображение 240 200 тона, в резултат на което
жалбоподателите биха представлявали по-малко от 25 % от производството на
ЕС на сходния продукт. Тези страни бяха изчислили размер на производството на
ЕС от 313 187 тона по време на разследвания период и бяха стигнали до
този резултат чрез използването на пълните данни на PRODCOM за порцеланови
керамични съдове и прибори за сервиране или за кухня и извършване на корекция с
20 % надолу за непорцеланови керамични съдове и прибори за сервиране или
за кухня, по аналогия с методиката, прилагана от жалбоподателя и по време на
разследването за установяване на обема на вноса.
(100)   В това
отношение на първо място следва да се отбележи, че в рамките на задължителния
анализ на жалба срещу дъмпингов внос и в съответствие с член 5,
параграф 4 от основния регламент службите на Комисията извършиха щателна
проверка на представителността преди започване на разследването. Комисията
анализира данните в жалбата и се свърза с всички известни производители от
Съюза и ги прикани да предоставят данни за производството и своята позиция по
отношение на жалбата, както и да подпомогнат Комисията при идентифициране на
други потенциални производители, ако има такива. Сдружения на производители
също предоставиха информация за производството.
(101)   По отношение на това твърдение
следва да се отбележи, че източниците на данни и методологията за определяне на
размера на производството на Съюза, използвани за всяка година от разглеждания
период, също бяха описани в съображение 107 от регламента за временните
мерки, т.е. в съответствие на това, което беше направено на етапа на жалбата,
те се основават на данни, предоставени от европейските и националните
сдружения, подложени на кръстосани проверки с данните, предоставени от
отделните производители, както и с други статистически източници (по-специално
PRODCOM). 
(102)   Както беше обяснено от
жалбоподателите по време на разследването, данните, предоставени от
европейското сдружение, що се отнася до порцелановите изделия, са се основавали
на данните на PRODCOM за порцеланови съдове и прибори за сервиране или за
кухня, тъй като кодът на PRODCOM за този продукт съвпада с порцелановите
изделия, обхванати от настоящото разследване. Що се отнася до непорцелановите
продукти, данните на PRODCOM не могат да се използват, тъй като обхващат много
по-голям брой изделия в сравнение с непорцелановите продукти, обхванати от
настоящото разследване. Поради това за тези продукти националните сдружения
бяха събрали съответните данни въз основа на своите задълбочени познания за
съответните пазари и тези данни са били подложени на кръстосана проверка от
европейското сдружение, преди окончателните данни да бъдат предоставени на
Комисията. Тези данни бяха актуализирани по време на разследването. Освен това
списък на всички известни производители се съдържаше в неповерителното досие и
вниманието на Комисията беше насочено към съществуването на още само трима
производители в Румъния. Различията между статистиката на PRODCOM и
количеството от 240 200 тона произтича от факта, че обхватът на
продукта, предмет на настоящото разследване, не съответстваше на кодовете за
статистически данни на PRODCOM що се отнася до непорцелановите продукти, т.е.
този обхват е много по-тесен. По отношение на статистиката за вноса на
Евростат, тази разлика би могла действително да бъде отчетена, като се извърши
корекция с 20 % надолу, но това не беше подходящо в случая с данните за
производството на ЕС, докладвани в базата данни PRODCOM. В частност данните от
PRODCOM от две държави членки изглеждаха силно завишени, ако се прилага същата
методология. 
(103)   Следователно методологията,
използвана от заинтересованите страни и посочена в съображение 99 по-горе,
е погрешна. Освен това не беше представено доказателство за това, че
производството, докладвано от която и да било държава — членка на ЕС,
включително двете държави членки, посочени по-горе, и включено в
неповерителното досие, е занижено. Следва също така да се отбележи, че за някои
държави членки данните, представени от европейското сдружение и използвани в
настоящото разследване, бяха значително по-високи, отколкото ако бяха
използвани коригирани данни от PRODCOM. С оглед на горепосоченото не съществува
основание за съмнения относно данните за производството, докладвани в рамките
на настоящото разследване, и резултата от проверката на представителността.
(104)   Поради липсата на други
коментари, изложеното в съображения 107 и 108 от регламента за временните
мерки се потвърждава.
4.3.        Потребление на Съюза
(105)   В
съвместно изявление няколко вносители оспориха стойностите за потреблението на
Съюза, посочени в съображение 110 от регламента за временните мерки. Това
твърдение се основаваше на погрешното използване на статистическите данни на
PRODCOM за производството и продажбите на Съюза, както е обяснено в
точка 4.2 по-горе, и поради това се отхвърля.
(106)   Въпреки това, при повторното
сверяване със статистическите данни на Евростат за вноса беше установено, че те
са били актуализирани след налагането на временните мерки, което е довело до
някои незначителни промени. Следователно, за по-голяма изчерпателност, въз
основа на тези актуализирани статистически данни на Евростат за вноса и
коментари по отношение на продажбите на промишлеността на Съюза, извършени на
пазара на Съюза, потреблението на Съюза се е развило, както следва:
Таблица 1
 Обем (тонове) || 2008 г. || 2009 г. || 2010 г. || РП 
 Потребление на Съюза || 826 897 || 687 587 || 750 828 || 727 411 
 Индекс (2008 г..=100) || 100 || 83 || 91 || 88 
(107)   Поради липсата на други коментари
изложеното в съображения 109 и 111—112 от регламента за временните мерки се
потвърждава.
4.4.        Внос от засегнатата държава
4.4.1.     Обем, цена и пазарен дял на
дъмпинговия внос от засегнатата държава
(108)   В
съвместно изявление няколко вносители оспориха стойностите, посочени в
съображение 113 от регламента за временните мерки. Това твърдение се
основаваше на погрешното използване на статистически данни на PRODCOM и поради
това се отхвърля. 
(109)   Въз основа на актуализираните
статистически данни за вноса на Евростат (вж. съображение 106 по-горе)
обемът, пазарният дял и средните цени на вноса на разглеждания продукт са се
развили, както е изложено по-долу:
Таблица 2
 Внос от КНР || 2008 г. || 2009 г. || 2010 г. || РП 
 Обем на вноса (в тонове) || 535 593 || 449 325 || 516 624 || 486 170 
 Индекс (2008 г.=100) || 100 || 84 || 96 || 91 
 Пазарен дял || 64,8 % || 65,3 % || 68,8 % || 66,8 % 
 Средна цена на вноса (EUR/тон) || 1 274 || 1 307 || 1 473 || 1 498 
 Индекс (2008 г.=100) || 100 || 103 || 116 || 118 
(110)   Актуализираните обеми, стойности и тенденции са почти идентични
с анализираните в регламента за временните мерки. Пазарният дял на вноса от
Китай е нараснал от 64,8 % през 2008 г. на 66,8 % през РП.
Цената на вноса се е увеличила с почти 18 % през разглеждания период, от
1 274 EUR/тон на 1 498 EUR/тон. 
(111)   Една от
страните изказа твърдение за пълна липса на връзка между цените и обемите на
вноса от Китай. В тази връзка и в съответствие с член 3, параграф 3 от
основния регламент трябва да се обърне внимание на това дали е налице
значително увеличение на дъмпинговия внос в абсолютен размер или по отношение
на производството или потреблението в Съюза. По отношение на въздействието на
дъмпинговия внос върху цените се установява дали в резултат на дъмпинговия внос
е налице цена, значително по-ниска в сравнение с цената за сходен продукт на
промишлеността на Съюза или дали в резултат на този внос е налице значителен
натиск върху цените по друг начин или е налице значително препятстване на
увеличението на цените, което би настъпило иначе. Използването на един или
повече от тези фактори не е непременно от решаващо значение при вземането на
решение. 
(112)   В контекста на казаното по-горе
следва да се отбележи следното. На първо място, когато потреблението на Съюза
се е възстановило (2009—2010 г.), е имало значително увеличение на цените на
вноса от Китай, което позволява да се предположи, че е налице връзка между
двете. Още по-важно е, че развитието на цените на вноса от Китай през
разглеждания период следва да бъде оценено в контекста на много голямата
разлика в цените, която вече е съществувала през 2008 г. и която се
онагледява от средните цени на вноса от Китай (таблица 2) и средните за ЕС
продажни цени (таблица 9), описани в регламента за временните мерки. Тези
големи ценови разлики се потвърждават от високите нива на подбиване на цените
през РП. Поради това нарастването на цената не е попречило на вноса от Китай да
увеличи пазарния си дял през разглеждания период. Всъщност този внос е
продължил да упражнява изключително силен натиск върху цените на промишлеността
на ЕС, които са намалели с 12 % през разглеждания период. Следователно
този коментар не може да бъде приет. 
(113)   Що се отнася до развитието на
цената на вноса (повишаване) и обема на вноса (намаляване) от 2008 до
2011 г. и след това през 2012 г., представено от една включена в
извадката група от производители износители от Китай, наблюдаваната тенденция
за увеличаване на средните цени на вноса не може да постави под въпрос
констатацията за нанасящ вреда дъмпинг по време на РП. Що се отнася до
развитието на обемите на вноса от Китай и както вече беше подчертано в
съображение 114 от регламента за временните мерки и отново в
съображение 109 по-горе, показателят за пазарния дял сочи увеличение на
пазарния дял на вноса от КНР с 2 процентни пункта. Освен това и както беше
подробно обяснено в съображения 116 и 117 от регламента за временните
мерки и в съображение 111 по-горе, налице е било съществено подбиване на
цените от страна на вноса от Китай.
4.4.2.     Подбиване на цените
(114)   След
разгласяването на временните мерки няколко заинтересовани страни поискаха
повече информация за изчисленията за подбиването на цените от вече
предоставената в съображение 116 от регламента за временните мерки.
Доколкото чувствителният характер на тази информация, както и фактът, че на
производителите от ЕС беше гарантирана анонимност, позволяват това, беше
предоставена допълнителна информация.
(115)   По аналогия на решението, взето
след налагането на временните мерки, да се изключат от списъците за изнасяните
продукти някои „нетипични“ продукти за целите на изчисляване на дъмпинга (вж.
съображение 69 по-горе), тези продукти също бяха изключени от тези
списъци, използвани за изчисляване на вредата. Тази промяна повлия само
незначително върху маржовете на подбиване на цените, които поради това останаха
в същите граници, както е посочено в съображение 117 от регламента за
временните мерки.
(116)   Поради липсата на други
коментари изложеното в съображения 113—117 от регламента за временните
мерки се потвърждава.
4.5.        Състояние на промишлеността на
Съюза
4.5.1.     Общи съображения
(117)   Няколко страни заявиха, че
фактът, че по няколко фактора за причиняване на вреда е настъпило подобрение
между 2009 и 2010 г. и РП, показва, че промишлеността на Съюза се развива
в положителна насока. Следва да се отбележи обаче, че този анализ е непълен и
че той не взима предвид развитието на тези фактори през целия разглеждан
период. Обясненията, дадени в съображение 23 от регламента за временните
мерки, също трябва да бъдат взети предвид в това отношение. 
(118)   По искане на заинтересована
страна се потвърждава, че макроикономическите показатели бяха оценени на
равнището на цялата промишленост на Съюза, а микроикономическите бяха
анализирани на нивото на включените в извадката производители от Съюза, което
включваше дружества, които не са сред жалбоподателите.
(119)   От CCCLA заявиха, че микро- и
макроикономически показатели, които са представени във регламента за временните
мерки, не са били представителни, тъй като общото производство в Съюза би било
много по-високо, отколкото показват данните, използвани в настоящото
разследване. С оглед на анализа и заключенията съгласно точка 4.2 по-горе
обаче този аргумент се отхвърля.
(120)   Поради липсата на други
коментари изложеното в съображения 118—121 от регламента за временните
мерки се потвърждава.
4.5.2.     Макроикономически показатели
4.5.2.1.  Производство, производствен
капацитет и оползотворяване на капацитета
(121)   Както е посочено в
раздел 4.1 по-горе, няколко вносители оспориха данните за производството,
представени в съображение 122 от регламента за временните мерки. Тези
данни обаче бяха подложени на кръстосана проверка и се потвърждават.
(122)   Поради липсата на други
коментари изложеното в съображения 122—124 от регламента за временните
мерки се потвърждава.
4.5.2.2.  Обеми на продажбите и пазарен
дял
(123)   Актуализацията в таблица 2 не
оказва въздействие върху таблици 4 и 5 от регламента за временните мерки.
(124)   Поради липсата на коментари
относно обема на продажбите и пазарния дял, съображения 125 и 126 от
регламента за временните мерки се потвърждават.
4.5.2.3.  Заетост и производителност
(125)   В съвместно изявление няколко
вносители оспориха данните за заетостта и производителността, посочени в
съображения 127 и 128 от регламента за временните мерки, като твърдяха, че
те не съответстват на ситуацията, която описват някои статистически данни на
Евростат[8].

(126)   Данните за двата показателя
обаче бяха подложени на кръстосана проверка и счетени за точни. Данните,
представени от страните, бяха твърде общи и не бяха свързани с производството
на сходния продукт. Поради липсата на други коментари относно заетостта и
производителността изложеното в съображения 127 и 128 от регламента за
временните мерки се потвърждава.
4.5.2.4.  Размер на дъмпинговия марж
(127)   Поради липсата на коментари по
отношение на размера на дъмпинговия марж изложеното в съображение 129 от
регламента за временните мерки се потвърждава.
4.5.3.     Микроикономически показатели
4.5.3.1.  Складови наличности
(128)   В съвместно изявление няколко
вносители оспориха данните за складовите наличности, представени в
съображение 130 от регламента за временните мерки, и тяхното значение в
сравнение с публично достъпни данни по отношение на някои производители от
Съюза. Те също така изразиха несъгласие с твърдението, че промишлеността на
Съюза работи основно по поръчка. 
(129)   По отношение на въпроса за
работата по поръчка разследването потвърди, че това е точно така за включените
в извадката производители от Съюза, както и че е обичайна практика в сектора.
Освен това данните за складовите наличности, представени във регламента за
временните мерки, се отнасяха до проверени данни за складовите наличности на
включените в извадката производители от Съюза, които се смятат за
най-надеждните данни.
(130)   След разгласяването на
окончателните меркигорепосочените коментари бяха повторно представени, но не
бяха представени нови аргументи. Поради липсата на допълнителни коментари относно
складовите наличности изложеното в съображение 130 от регламента за
временните мерки се потвърждава.
4.5.3.2.  Продажни цени
(131)   Поради липсата на коментари по
отношение на данните за продажните цени, посочени в регламента за временните
мерки, изложеното в съображение 131 от временния регламент се потвърждава.
4.5.3.3.  Рентабилност,
паричен поток, възвръщаемост на инвестициите, способност за привличане на
капитал и заплати
(132)   След разгласяването беше
установена техническа грешка при изчисляването на нетната печалба на
промишлеността на Съюза и възвръщаемостта на инвестициите (ВИ). Тази грешка
беше поправена и коригираните данни са, както следва:
Таблица 3
   || 2008 г. || 2009 г. || 2010 г. || РП 
 Нетна печалба от продажбите на Съюза за несвързани клиенти (% от нетния оборот) || 3,8 % || 2,8 % || -0,5 % || 3,2 % 
 Индекс (2008 г.=100) || 100 || 74 || -13 || 84 
 ВИ (нетна печалба в % от нетната счетоводна стойност на инвестициите) || 16,4 % || 6,3 % || -6,8 % || 20,5 % 
 Индекс (2008 г.=100) || 100 || 38 || -41 || 125 
(133)   Посочената по-горе корекция не
повлия съществено върху временните констатации по отношение на тези два
показателя. Въпреки това, среднопретегленото ниво на печалбата на включените в
извадката производители е било по време на разглеждания период малко по-ниско
от временно установеното, като се е понижило от 3,8 % на 3,2 %
(вместо от 4,2 % на 3,5 %). Възвръщаемостта на инвестициите до голяма
степен е следвала тенденцията, наблюдавана при печалбата, но, както беше
посочено и от няколко заинтересовани страни след разгласяването на
окончателните мерки, през разглеждания период се е развивала като цяло
положително, а не отрицателно. 
(134)   Една от
заинтересованите страни оспори нестабилното финансово състояние на
промишлеността на Съюза в началото на разглеждания период, както е посочено в
съображение 134 от регламента за временните мерки. Тази страна твърдеше,
че само вреда, причинена от дъмпинг, може да се вземе под внимание и че не е
бил установен дъмпинг за друг период освен за 2011 г. Позоваването на
състоянието на промишлеността на Съюза в това съображение обаче беше направено
само с цел да се анализира въпросът дали печалбата, реализирана в началото на
разглеждания период, може да се вземе предвид като представителна за печалбата
на промишлеността при нормални условия — quod non.
(135)   Няколко страни оспориха референтното равнище на печалба,
посочено в съображение 135 от регламента за временните мерки, и/или
предложиха други (по-ниски) референтни показатели.
(136)   Група китайски производители
износители заявиха, че нивото на печалба през РП показва добър процент на
рентабилност. Това твърдение обаче не беше обосновано. Друга от страните също
заяви, че нивата на печалба, представени в регламента за временните мерки,
могат да се считат за нормални нива и тази страна се позова на обществено
достъпни данни за печалбата на германски производител между 1999 и 2007 г.
Друга заинтересована страна обаче заяви, че равнището на печалбата през РП,
изложено в регламента за временните мерки, би могло да се счита за „нормално“
въз основа на заключенията на проучване, осъществено от Комисията[9], което включваше данни за
печалбата на германски производител между 2004 и 2007 г. Подобни твърдения
бяха получени след разгласяването на окончателните мерки.
(137)   В това отношение следва да се
припомни, че в регламента за временните мерки беше направено заключението, че
печалбата, реализирана в началото на разглеждания период, не може да се счита
за нормална печалба, тъй като промишлеността на Съюза в този момент вече е била
в нестабилно състояние, както е обяснено в съображение 134 от временния
регламент. Освен това беше установено, че публично достъпните данни за
печалбата на германски производител за периода 1999—2007 г., посочени
по-горе, засягат не само производствените дейности, свързани с керамични съдове
и прибори за сервиране или за кухня, но също и други важни сегменти. Що се
отнася до проучването на Комисията, посочено в съображение 136 по-горе, с
оглед на обхвата, целта и момента на провеждане на това проучване то не беше
сметнато за подходяща основа за определяне на рентабилността. Например, по
отношение на разглеждания продукт, то се отнася само до рентабилността на едно
дружество. На последно място, и трите изявления, посочени в
съображение 136, които са в противоречие с изявлението, посочено в
съображение 141 по-долу, не са достатъчно обосновани. Поради това се
потвърждава, че процентът на печалбата (3,2 %), наблюдаван по време на РП,
не може да бъде смятан за приемлив за този продукт. 
(138)   Една от заинтересованите страни
заяви, че равнищата на печалба за вътрешния дизайн, обзавеждането и/или храните
в секторите за търговия на дребно в Швеция следва да се използват като
референтна стойност. Като се има предвид обаче, inter alia, разликата в
нивата на инвестиции за секторите на производството и на търговията на дребно,
това твърдение следва да бъде отхвърлено.
(139)   След разгласяването на
окончателните мерки една от страните заяви, че да се смята за разумна печалбата
от 6 %, установена в рамките на разследването относно обувките, за
нормално равнище на печалба в настоящия случай не би било целесъобразно, тъй
като то е било установено през 2006 г., когато икономическите
обстоятелства са били много по-благоприятни в сравнение с 2013 г. Този
довод не може да бъде приет. На първо място, страната се позовава на икономическите
обстоятелства като цяло, а не на специфичната ситуация на пазара за съдове и
прибори за сервиране. Вярно е, че потреблението е спаднало значително през
2009 г., но след това се е възстановило в значителна степен. Още по-важно
е, че развитието на потреблението следва не се разглежда изолирано. Предвид
големия обем на дъмпинговия внос (пазарен дял от 66,8 %), равнището на
дъмпинга (дъмпингови маржове, вариращи от 13,1 % до 36,1 %) и нивото
на подбиване на цените (вариращо от 26,5 % до 47,6 %), състоянието на
конкуренцията на пазара на Съюза би било много по-различно, ако вносът е бил
извършен на недъмпингови цени. Поради тази причина аргументът следва да бъде
отхвърлен. 
(140)   Някои други страни предложиха референтната стойност, използвана
в друго антидъмпингово разследване, т.е. разследването относно керамичните
плочки[10]. След разгласяването на окончателните мерки бяха получени подобни
коментари. Следва обаче да се отбележи, че керамичните плочки, за разлика от
обувките от естествена кожа и съдовете и приборите за сервиране, не могат да се
разглеждат като потребителски продукт по същия начин. Например честотата, с
която домакинствата купуват или заменят керамичните съдове и прибори за
сервиране и начинът, по който те се предлагат на пазара и, в крайна сметка, се
продават на потребителите са по-близки до тези при обувките от естествена кожа,
отколкото при керамичните плочки. Поради това искането за използване на
целевата печалба, приложена и в разследването относно керамичните плочки, се
отхвърля.
(141)   Жалбоподателите
твърдяха, че референтното ниво на печалбата следва да бъде по-скоро над
10 %, тъй като производството на продукти от областта на съдовете и
приборите за сервиране е капиталоемка дейност, която освен това изисква висока
степен на нови инвестиции и иновации. Макар да беше потвърдено, че действително
разглежданото производство е капиталоемко и налага непрекъсната необходимост от
инвестиции, информацията, предоставена в подкрепа на това твърдение, не може да
промени временно използвания референтен показател. Разследването не стигна до
заключението, че този референтен показател би бил най-подходящият за всички
производители от Съюза.
(142)   Група от вносители оспори
данните за рентабилността в регламента за временните мерки и изчисли
рентабилността въз основа на данните за производствените разходи, данните за
продажните цени и обеми в ЕС и данните за експортните продажни цени във
временния регламент и стигна до заключението, че промишлеността на ЕС всъщност
е реализирала печалба от 6 % през РП. Това изчисление обаче е грешно, тъй
като то комбинира данни от различни източници (включените в извадката
производители от Съюза, промишлеността на Съюза като цяло и Евростат).
(143)   Поради липсата на допълнителни
коментари в това отношение, с настоящия регламент се потвърждава изложеното в
съображения 132—137 от регламента за временните мерки.
4.5.3.4.  Производствени разходи
(144)   В съвместно изявление няколко
вносители заявиха, че данните за производствените разходи в
съображение 138 от регламента за временните мерки не следват развитието на
разходите за труд и енергия, което показват данните на Евростат. Страните
подчертаха, че разходите за труд са нараснали в ЕС—27. Също така развитието на
разходите за енергия в Съюза не подкрепя данните за намаляване на производствените
разходи. 
(145)   В това отношение се отбелязва,
че разходите за труд и енергия, представени от страните, са твърде общи. Освен
това фактът, че промишлеността на Съюза е успяла да намали производствените
разходите през период, когато общата тенденция е в обратна посока, показва
изключителните усилия, положени от промишлеността на Съюза за намаляване на
разходите и запазване на конкурентоспособността.
(146)   Данните за производствените
разходи, изложени в регламента за временните мерки, представляват проверените
производствени разходи за включените в извадката производители от Съюза. Поради
липсата на други коментари изложеното в съображение 138 от регламента за
временните мерки се потвърждава.
4.5.3.5.  Заключение относно вредата
(147)   Няколко страни оспориха
заключението относно вредата, изложено в регламента за временните мерки, въз
основа на това, че има подобрение по няколко показателя за вредата през
последната част от разглеждания период. Този въпрос обаче не може да постави
под съмнение факта, че повечето от показателите за вредата са се влошили през
разглеждания период. Това влошаване на показателите за вредата се наблюдава за
повечето макроикономически показатели, като например производствен обем,
капацитет, продажби за несвързани клиенти, заетост, както и за показателите за
вредата, свързани с финансовите резултати на промишлеността на Съюза, като
например рентабилност и инвестиции. 
(148)   Поради липсата на други
коментари изложеното в съображения 139 и 143 от регламента за временните
мерки се потвърждава.
5.           ПРИЧИННО-СЛЕДСТВЕНА ВРЪЗКА
5.1.        Въведение
(149)   Поради липсата на коментари
относно съображение 144 регламента за временните мерки изложеното в
посоченото съображение се потвърждава.
5.2.        Въздействие на дъмпинговия
внос
(150)   Няколко страни оспориха
заключението, изложено в съображение 148 от регламента за временните
мерки. При все това, макар че някои от процентите, които бяха посочени в
съображения 145 и 147 от регламента за временните мерки, бяха леко
променени, както беше обяснено по-горе, това не променя фактите и заключенията,
съдържащи се в съображения 145 — 148 от временния регламент.
(151)   В действителност, като се има
предвид развитието на пазарния дял на дъмпинговия внос от Китай, е ясно, че
няма противоречие между съображение 147 от регламента за временните мерки,
по-специално по отношение на твърдението, че понижаването на продажните цени на
промишлеността на Съюза на пазара на Съюза и нейната рентабилност могат да се
отдадат на ценовия натиск, предизвикан на пазара на Съюза от дъмпинговия внос
от Китай, и промените в пазарния дял на промишлеността на Съюза, както се
твърди от една от страните. 
(152)   Освен това фактът, че цените на
вноса от КНР са се увеличили през разглеждания период, както беше посочено от
няколко страни, не променя констатацията за подбиване на цените и нанасящ вреда
дъмпинг през РП.
(153)   Поради липсата на други
коментари във връзка с въздействието на дъмпинговия внос, изложеното в
съображения 145—148 от регламента за временните мерки се потвърждава.
5.3.        Въздействие на други фактори
5.3.1.     Внос от трети държави, различни
от засегнатата държава
(154)   Както е посочено в
съображение 106 по-горе, след налагането на временните мерки данните от
Евростат относно вноса бяха актуализирани. При извършването на кръстосана проверка
на тези нови данни с предишни данни, съдържащи се в регламента за временните
мерки, беше открита техническа грешка в изчисляването на стойностите за вноса
от Тайланд и Турция. Тази грешка беше коригирана и, съответно, окончателните
данни относно вноса на сходния продукт от трети държави въз основа на данните
от Евростат са, както следва: 
Таблица 4
   || 2008 г. || 2009 г. || 2010 г. || РП 
 Обем на вноса от всички други трети държави (тонове) || 100 972 || 81 464 || 81 595 || 89 146 
 Индекс (2008 г.=100) || 100 || 81 || 81 || 88 
 Пазарен дял || 12,2 % || 11,8 % || 10,9 % || 12,3 % 
 Средна цена на вноса (EUR/тон) || 2 378 || 2 354 || 2 590 || 2 519 
 Индекс (2008 г.=100) || 100 || 99 || 109 || 106 
 Обем на вноса от Турция (в тонове) || 26 978 || 25 303 || 25 485 || 29 336 
 Индекс (2008 г.=100) || 100 || 94 || 94 || 109 
 Пазарен дял || 3,3 % || 3,7 % || 3,4 % || 4 % 
 Средна цена на вноса (EUR/тон) || 2 776 || 2 649 || 2 802 || 2 855 
 Индекс (2008 г.=100) || 100 || 95 || 101 || 103 
 Обем на вноса от Тайланд (тонове) || 25 916 || 20 660 || 20 600 || 25 213 
 Индекс (2008 г.=100) || 100 || 80 || 79 || 97 
 Пазарен дял || 3,1 % || 3 % || 2,7 % || 3,5 % 
 Средна цена на вноса (EUR/тон) || 1 246 || 1 183 || 1 403 || 1 356 
 Индекс (2008 г.=100) || 100 || 95 || 113 || 109 
(155)   Вносът от трети държави е
намалял с 12 % през разглеждания период, докато пазарният дял на този внос
е останал сравнително стабилен.
(156)   Следва да се отбележи, че
средните вносни цени от други трети държави са нараснали с 6 % през
разглеждания период и са останали значително по-високи от средните продажни
цени на китайските експортни продажби (с 68 % през РП).
(157)   Преди публикуването на
регламента за временните мерки от CCCLA отбелязаха, че вносът от Турция се е
увеличил с 8 % между 2010 г. и 2011 г., като за цените на вноса
от Турция се твърди, че са били само с около 20 % по-високи от цените на
вноса от Китай. След това няколко страни оспориха заключението на регламента за
временните мерки, що се отнася до вноса от Турция. 
(158)   Като се има предвид, че
действително беше налице явна грешка в отчитането на вноса от Турция в
регламента за временните мерки, както и актуализираните данни, посочени
по-горе, нищо не дава основания да се предположи, че вносът от Турция, предвид
неговите цени и пазарен дял, може да наруши причинно-следствената връзка между
износа от Китай на разглеждания продукт и понесената от промишлеността на Съюза
вреда. Следва също да се отбележи, че невключването на вноса с произход от
Турция в жалбата не може да се определи като дискриминационно, тъй като към
момента на започване на разследването не са били налице достатъчно
доказателства за съществуването на дъмпинг, вреда и причинно-следствена връзка,
що се отнася до вноса от Турция.
(159)   През целия разследван период
пазарният дял на вноса от Тайланд не е надхвърлял 3,5 %. 
(160)   Поради горепосочените причини
се стигна до заключението, че вносът от други трети държави не е повлиял
съществено върху състоянието на промишлеността на Съюза до степен, нарушаваща
причинно-следствената връзка между дъмпинговия внос от КНР и вредата, понесена
от промишлеността на Съюза.
5.3.2.     Пазарни сегменти
(161)   Поради липсата на нови
коментари относно пазарните сегменти изложеното в съображения 156—158 от
регламента за временните мерки се потвърждава.
5.3.3.     Потребление и търсене
(162)   Една от страните изложи
предположението, че вредата може да се обясни с дългосрочно намаляване на
търсенето на продукти, произведени в Съюза. Разследването обаче не потвърди
наличието на такава тенденция, както вече беше обяснено в съображение 112
от регламента за временните мерки. 
(163)   Поради липсата на други
коментари по отношение на потреблението и търсенето изложеното в
съображения 159—166 от регламента за временните мерки се потвърждава.
5.3.4.     Износ от промишлеността на
Съюза
(164)   Една от страните посочи, че
средните експортни цени на ЕС са били по-ниски от средните продажни цени на
пазара на Съюза през разглеждания период. Това би могло да се отрази на
способността на промишлеността на Съюза да прави нови инвестиции или да наема
нови служители. Подобен аргумент беше изложен отново след разгласяването на
окончателните мерки. Както вече беше посочено в съображение 169 от
регламента за временните мерки обаче, повечето от показателите за вредата не
могат да бъдат засегнати от резултатите на експортните продажби. Освен това
може да се изтъкне аргументът, че тези продажби са били начин за частично
компенсиране на вредата, претърпяна на пазара на Съюза. Освен това поради
факта, че средните цени са изчислени като се раздели общата стойност на
продажбите на сходния продукт на общият обем на тези продажби, различно
продуктово съдържание на продажбите, реализирани на пазара на Съюза в сравнение
с експортните продажби, също може да доведе до съществени различия в средните
продажни стойности като цяло. Накрая, тези експортни продажби са представлявали
по-малко от 37 % от общия обем на продажбите на промишлеността на ЕС, т.е.
основен пазар за промишлеността на Съюза все още без всякакво съмнение е бил
вътрешният пазар на Съюза. Поради това аргументът, че тези експортни продажби
са нанесли вреда на промишлеността на Съюза до степен, нарушаваща
причинно-следствената връзка между вноса от КНР и вредата, понесена от
промишлеността на ЕС, се отхвърля.
(165)   Поради липсата на нови
коментари по отношение на износа, осъществяван от промишлеността на Съюза,
изложеното в съображения 167—170 от регламента за временните мерки се
потвърждава.
5.3.5.     Премахване на квотите за внос 
(166)   След въвеждането на временните
мерки друга от страните изказа предложението, че премахването на квотите за
внос е имало въздействие върху производителите от Съюза през разглеждания
период. Въпреки това не бяха представени нови факти, които биха могли да
променят заключението в съображение 173 от регламента за временните мерки.
(167)   Поради липсата на нови
обосновани коментари по отношение на премахването на квотите за внос,
изложеното в съображения 171—173 от регламента за временните мерки се потвърждава.
5.3.6.     Антиконкурентни практики на
пазара на Съюза
(168)   След налагането на временните
мерки някои страни твърдяха, че разследването за картелиране, започнато от
германските власти, посочено в съображение 175 от регламента за временните
мерки, и глобата за картелиране, посочена в същото съображение, не са били
надлежно взети под внимание. По отношения на тези твърдения може да се каже
следното в допълнение към това, което вече беше посочено в съображения 174
и 175 от регламента за временните мерки.
(169)   Германското разследване за
картелиране във връзка с твърдения за фиксиране на цените за периода от юли
2005 г. до февруари 2008 г. все още не е приключило. Тъй като на
производителите от ЕС беше гарантирана поверителност и с оглед на факта, че окончателните
резултати от текущото германско разследване не са съобщени публично до момента,
не е възможно да се коментират подробности относно извършения анализ. Въпреки
това може да бъде потвърдено, че нито един от включените в представителната
извадка производители от Съюза не е предмет на посоченото текущо разследване.
Разследването стигна също така до заключението, че микроикономическите
показатели не са били повлияни от разследваните практики, а макроикономическите
показатели са били повлияни само в много ограничена степен, ако изобщо са били
повлияни.
(170)   Що се отнася до констатациите
относно картелирането по отношение на обзавеждането за баня, следва да се
припомни, че активно картелиране с цел фиксиране на цените беше установено за
периода между 1992 г. и 2004 г. и че само един от глобените
производители развива дейност и в сектора за съдове и прибори за сервиране или
за кухня. Данните, предоставени от този производител в рамките на разглеждането
на представителността и вредата, не се влияят от практиките на картелиране, тъй
като са използвани само данните, които се отнасят за съдовете и приборите за
сервиране или за кухня на този производител, а не неговите консолидирани данни.
Следователно глобата, свързана с това картелиране, също не е засегнала данните,
предоставени от този производител. Припомня се още, че периодът на фиксиране на
цените е бил много преди разглеждания период. Тъй като самоличността на
производителите от Съюза е поверителна, тя не може да бъде разгласена,
независимо дали дружеството е включено в извадката. Въпреки това, ако даден
включен в извадката производител от Съюза беше отразил в счетоводните си
документи елементи (например санкцията за картелиране), нарушаващи неговата
ситуация по отношение на вредата за целите на настоящото разследване,
разследващият орган щеше да ги изолира, за да могат съответните фактори за
вредата да не бъдат изкривени. 
(171)   Следователно твърденията за
въздействието на горепосочените разследвания относно картелиране върху анализа
на вредата и причинно-следствената връзка се отхвърлят. 
(172)   Една от заинтересованите страни
посочи, че има незаконни договорености относно цените и разпределянето на
пазара между производителите от Съюза, но не предостави никакви доказателства в
подкрепа на това твърдение и поради това твърдението се отхвърля.
(173)   Поради липсата на нови
коментари относно антиконкурентните практики на пазара на Съюза изложеното в
съображения 174—176 от регламента за временните мерки се потвърждава.
5.3.7.     Методи на производство
(174)   Поради липсата на нови
коментари относно методите за производство изложеното в съображения 177 и 178
от регламента за временните мерки се потвърждава.
(175)   Един от вносителите повтори
подобни твърдения след разгласяването на окончателните мерки, като заяви, че има
разлики в производствените методи, използвани от производителите на Съюза, в
сравнение с по-занаятчийските методи на китайските заводи. Не бяха представени
обаче никакви съществени доводи, които биха могли да променят заключението,
направено в съображение 178 от регламента за временните мерки, и поради
това твърдението се отхвърля окончателно.
5.3.8.     Пазари на стоки втора употреба
(176)   Поради липсата на нови
коментари относно пазарите на стоки втора употреба изложеното в съображения
179—180 от регламента за временните мерки се потвърждава.
5.3.9.     Икономическата криза
(177)   Една от страните заяви, че в
съображение 183 от регламента за временните мерки е представен погрешен анализ
на ситуацията през периода на икономическо възстановяване между 2010 и
2011 г. и че въздействието на икономическата криза е занижено. Тези
забележки бяха повторени след разгласяването на окончателните мерки. Тези
твърдения обаче бяха неоснователни. Трябва също така да се подчертае, че в
цитираното съображение се заявява, че дъмпинговият внос от Китай е засилил
въздействието на икономическия спад. По отношение на въздействието на
икономическата криза, в съображение 184 от регламента за временните мерки
ясно се посочва фактът, че икономическата криза може да е допринесла за лошите
резултати на промишлеността на Съюза, въпреки че не би могла да наруши
причинно-следствената връзка между дъмпинговия внос и ситуацията, при която е
нанесена вреда на тази промишленост през РП.
(178)   Поради липсата на нови
коментари относно икономическата криза изложеното в съображения 181—184 от
регламента за временните мерки се потвърждава.
5.3.10.   Други фактори
(179)   В съвместно изявление няколко
вносители твърдяха, че спадът в заетостта е нормално развитие за производството
на потребителски стоки. Това твърдение обаче не беше обосновано. Освен това,
дори ако тази тенденция би била нормална в този сектор, това не би могло да
наруши причинно-следствената връзка между дъмпинговия внос от КНР и
значителната загуба на работни места в сектора. Поради това твърдението се
отхвърля.
(180)   Една от страните заяви, че
продължаващите структурни дефицити на промишлеността на Съюза във връзка със
съществуващия свръхкапацитет, както е показано в таблица 3 от регламента
за временните мерки, биха могли да нарушат причинно-следствената връзка между
дъмпинговия внос от КНР и вредата, понесена от производителите от Съюза. По
отношение на този аргумент, въпреки че промишлеността на Съюза вече е била в
нестабилно състояние в началото на разглеждания период и е преминала през процес
на преструктуриране, разследването потвърди, че тя е била конкурентоспособна и
е отговаряла добре на търсенето от страна на всички пазари. Що се отнася до
таблица 3 от регламента за временните мерки, намаляването на
производството трябва да се разглежда заедно с натиска, произтичащ от големия
обем на вноса на ниски цени от КНР, тъй като износът на промишлеността на Съюза
е останал стабилен. Поради това искането не можеше да се приеме.
(181)   Една от страните счете, че
Комисията е пропуснала да разгледа кумулативното въздействие на всеки от
другите фактори за вредата. Това твърдение също бе изказано от някои страни
след разгласяването на окончателните мерки. Като се имат предвид обаче
резултатите от разследването във връзка с различните други посочени фактори, не
е възможно техният кумулативен ефект да е могъл да наруши причинно-следствената
връзка. Всъщност въздействието на повечето от другите фактори, които бяха
посочени, е малко, ако изобщо има такова.
(182)   Една от страните беше на
мнение, че разследващият орган не е успял да направи разграничение между
едновременна проява и причинно-следствена връзка. Представената информацията в
подкрепа на това твърдение обаче далеч не беше убедителна в това отношение и
поради това твърдението се отхвърля.
(183)   Поради липсата на нови
коментари относно другите фактори, изложеното в съображения 185—190 от
регламента за временните мерки се потвърждава.
5.4.        Заключение относно
причинно-следствената връзка
(184)   Поради липсата на други
коментари изложеното в съображение 191 от регламента за временните мерки
се потвърждава.
6.           ИНТЕРЕС НА СЪЮЗА
6.1.        Предварителни забележки
(185)   Поради липсата на коментари
изложеното в съображение 192 от регламента за временните мерки се
потвърждава.
6.2.        Интерес на промишлеността на
Съюза
(186)   Неоказал съдействие полски
производител приветства мерките, докато неоказал съдействие производител от
Обединеното кралство с интерес в областта на вноса на разглеждания продукт се
противопостави на мерките. Втората страна смята, че митата биха имали отрицателно
въздействие върху онези производители, които допълват продуктовата си гама с
вноса от КНР и са се приспособили към глобализацията чрез бизнес модел, при
който работата с висока добавена стойност се извършва в Съюза. Освен това
клиентите биха били склонни в по-малка степен да си купят техните продукти,
защото те вече няма да предлагат пълната гама от продукти.
(187)   Що се отнася до твърдението на
втората страна, положението на това дружество беше разгледано. Беше установено,
че китайският внос на съдове и прибори за сервиране представлява много малка
част от общия обем на вноса. Дружеството заяви обаче, без да разясни това
по-подробно, че този внос е важен за него. Дружеството не предостави никакви
данни за собственото си производство. Според финансовите отчети през
2011 г. печалбата на дружеството преди облагане с данъци от общия оборот е
била над 10 %, от които по-голямата част са постигнати на пазарите извън
ЕС (не бяха предоставени данни за разглеждания продукт). На тази основа не може
да се очаква, че налагането на мерки застрашава жизнеспособността на това
дружество. Що се отнася до твърдението, че много други дружества също биха
срещали затруднения в резултат от мерките, не бяха представени конкретни
доказателства. Освен това според отговорите, получени по време на етапа преди
започване на процедурата, и изявленията, получени след това, нищо не показва,
че съществува значителен брой дружества в такава ситуация. 
(188)   Въздействието на митата върху
производствените дейности на промишлеността на Съюза би било положително.
Всъщност след неотдавнашното налагане на временни антидъмпингови мита са
докладвани няколко положителни промени в това отношение. 
(189)   Горепосоченото положително
развитие потвърждава твърдението на жалбоподателите, че производството на Съюза
може да бъде увеличено в значителна степен в много кратък срок, като се
използват заводите, техниката и работната сила, които вече са на разположение,
а още по-големи увеличения ще бъдат осъществими в дългосрочен план.
Следователно предприемането на мерки срещу нелоялни ценови практики на пазара
ги облагодетелства, тъй като новото ценово равнище ще стимулира производството
на повече продукти в Съюза, било то под формата на големи или малки поръчки,
специално проектирани или масови немаркови продукти. То води до създаването на
нови работни места, като се използват различни видове умения и неактивната
работна сила може да бъде върната на работа. 
(190)   Що се отнася до невъзможността
да се предлага пълна гама продукти, това твърдение не може да бъде прието, тъй
като потребителите се нуждаят от непрекъснато променяща се гама продукти и от
съществуването на няколко източници на предлагане.
(191)   Поради липсата на други
коментари по отношение на интереса на промишлеността на Съюза изложеното в
съображения 193—198 от регламента за временните мерки се потвърждава.
6.3.        Интерес на несвързаните
вносители
(192)   Двамата най-големи вносители,
включени в извадката, оспориха своето равнище на съдействие по отношение на
изчерпателността на данните за тяхната рентабилност и маржа между цените на
закупуване и препродажба на несвързани клиенти, а един от тях оспори
констатацията, че е отказал достъп до своята счетоводна документация и заяви,
че нищо не би се променило, ако беше предоставил достъп. Страните заявиха, че
техният мащаб и бизнес модел не им позволява да предоставят толкова подробни
данни, колкото се изискват. На окончателния етап се потвърждава, че един от тях
отказа отново достъп до сметките на неговия вносител и че и двете дружества,
въпреки че положиха усилия да направят това, не успяха да осигурят изчерпателни
и използваеми данни за своята рентабилност и информация за маржа между цените
на закупуване и препродажба на несвързани клиенти по такъв начин, че тя да може
да бъде използвана от институциите при анализа на положението на несвързаните
вносители. Ограничената информация, предоставена от двете дружества за техните
цени на закупуване и препродажба, макар и като цяло непозволяваща да се правят
заключения, беше обаче изцяло в съответствие с общата информация за надценката,
получена и обобщена в съображение 202 от регламента за временните мерки.
(193)   В съображение 203 от регламента
за временните мерки заинтересованите страни бяха приканени да представят
допълнителни, изчерпателни и проверими данни, за да се направи допълнителен
анализ на въздействието на мерките върху веригата за доставки. 
(194)   След налагането на временните
мерки бяха изпратени нови отговори на въпросниците за вносителите от двама
несвързани вносители. Също така изявления относно интереса на Съюза бяха
получени от други невключени в извадката вносители, едно сдружение за
европейска и международна търговия (Foreign Trade Association), шведско
сдружение на вносители и търговци на едро и дребно (Svensk Handel), CCCLA и
производител от Съюза с интерес в областта на вноса. Нито едно от изявленията
не съдържаше убедителни данни за въздействието на мерките върху веригата за
доставки.
(195)   Една от страните заяви, че
данните за въздействието на митата върху заетостта надолу по веригата са били
занижени с оглед на факта, че статистиката на Евростат показва, че като цяло в
търговските предприятия работят повече хора (33 милиона), отколкото в
производствените предприятия (31 милиона). При все това представените
данни бяха свързани с вноса и производствената дейност като цяло и не могат да
бъдат използвани за целите на настоящото разследване.
(196)   В съвместно изявление няколко
вносители твърдяха, че петимата вносители, включени в извадката, осигуряват
повече от 10 000 работни места, свързани с разглеждания продукт, а не 350,
както е посочено в съображение 200 от регламента за временните мерки.
Данните бяха проверени отново. Следва да се подчертае, че в рамките на анализа
на интереса на вносителите, броят на работните места, свързани с вноса и препродажбата
на разглеждания продукт, включително помощни функции, е взет под внимание.
Заетостта, свързаната с други продукти или друг произход, или свързана с
дейности като продажба на едро или търговия на дребно, очевидно следва да не
бъде включена в този брой. Необходимо е да се припомни, че на по-ранен етап от
процедурата група от 14 вносители беше изчислила съответния брой на
работните места на равнището на вносителите на общо около 7 000. Този брой
изглежда отговаря на мащаба, като се основава на екстраполация на ситуацията на
включените в извадката вносители до такава степен, че техните данни да могат да
се използват.
(197)   Няколко страни изразиха
недоволство във връзка с големия размер на брутния марж, съдържащ се в
съображение 202 от регламента за временните мерки, като твърдяха, че той е
подвеждащ. Разследването обаче показа, че по-голямата част от вносителите,
които отговориха на въпросите за подбор на извадка от вносители, са заявили
брутен марж между цената на закупуване и на препродажба между 50 % и 200 %,
а включените в извадката вносители са в сходна ситуация. Освен това след
разгласяването на временните мерки жалбоподателите представиха няколко примера
в подкрепа на информацията, съдържаща се в публикацията, посочена в
съображение 202 от регламента за временните мерки, т.е. потвърждаващи
съотношението вносна цена — цена на дребно на разглеждания продукт. 
(198)   Производител от Обединеното
кралство с интерес в областта на вноса обясни, че тези маржове са необходими за
покриване на определени разходи, направени на територията на Съюза. Не бяха
предоставени данни, които да дадат възможност за изчисляване на тези маржове на
основата на оборота.
(199)   Тъй като само от трима от
включените в извадката вносители бяха получени и проверени използваеми данни за
печалбата от дейности по внос, свързани с разглеждания продукт, а тези трима
вносители представляваха само около 3 % от вноса на въпросния продукт,
съответната среднопретеглена стойност на печалбата не беше счетена за
позволяваща заключения и поради това не е упомената в регламента за временните
мерки. Следва да се отбележи обаче, че тази среднопретеглена печалба беше добра
(между 6 % и 10 % — посочва се само приблизителна стойност от
съображения за поверителност). 
(200)   Един вносител твърдеше, че няма
достатъчно производство на цветни каменинови изделия в Съюза и че те нямат
друга алтернатива освен вноса от КНР. Същото твърдение беше изказано след
разгласяването. Разследването обаче установи, че цветни каменинови изделия
могат да се закупуват от няколко източника, включително от производители от
Съюза. Освен това производителите от Съюза притежават производствен капацитет,
който им позволява да увеличат продажбите си на пазара на Съюза. 
(201)   Информацията, събрана по време
на разследването, не позволи адекватно количествено определяне по въпроса до
каква степен вносителите биха били в състояние да предадат по веригата
увеличенията на цената на закупуване в резултат на предложените нива на митата.
Ако към вноса от КНР обаче се приложи окончателно антидъмпингово мито и като се
има предвид предоставената информация за брутния и нетния марж, няма никакви
индикации за това, че жизнеспособността на стопанската дейност на вносителите е
застрашена. Един от вносителите също така заяви, че големите пазарни оператори и
вносители, чиято основна дейност не е свързана с керамични съдове и прибори за
сервиране или за кухня, няма да бъдат повлияни отрицателно. 
(202)   Поради това се приема
заключението, че налагането на мерки на предложените нива няма значителен
отрицателен ефект върху състоянието на несвързаните вносители на разглеждания
продукт като цяло.
(203)   Поради липсата на допълнителни
нови коментари по отношение на интереса на несвързаните вносители изложеното в
съображения 199—211 от регламента за временните мерки се потвърждава.
6.4.        Интерес на други икономически
отрасли
(204)   В допълнение към поканата,
съдържаща се в съображение 203 от регламента за временните мерки, в деня
на публикуването на временните мерки Комисията се свърза пряко с имащите
отношение търговци на дребно и сдружения на търговци на дребно, вносителите, за
които е възможно да осъществяват търговия на дребно, както и проектантите,
които бяха известни на Комисията, и ги прикани да попълнят съответните
въпросници. Някои получатели, които първоначално твърдяха, че са търговци на
дребно, отговориха, че не са засегнати от разследването, тъй като не развиват
такава стопанска дейност. В крайна сметка Комисията получи седем нови отговора
на въпросника за търговците на дребно. Тези седем търговци на дребно представляват
1 % от вноса от КНР през РП. Повечето от тези отговори бяха недостатъчни в
много отношения, но въпреки това бяха анализирани, доколкото това е възможно.
Не бяха получени отговори на въпросника за проектантите. 
(205)   Информацията, получена по този
начин, по същество не предостави никакви нови доказателства относно интереса на
други икономически отрасли, които биха могли да поставят под съмнение
заключението, направено в съображение 217 от регламента за временните
мерки.
(206)   След публикуването на
временните мерки, изявления относно интереса на Съюза бяха получени от други
икономически отрасли, включени и невключени в извадката вносители (в това число
и полски вносител, развиващ дейност с рекламни артикули), едно сдружение за
европейска и международна търговия (Foreign Trade Association), шведско
сдружение на вносители и търговци на едро и дребно (Svensk Handel), няколко
търговци на дребно, CCCLA и осем предприятия за печене на кафе (седем от тях са
разположени в Италия, а седалището на едно от тях е в Австрия).
(207)   Предприятията за печене на кафе
заявиха, че поради много малкия брой производители от Съюза, обслужващи техния
пазар (максимум 5), по-голямата част от които извършват внос от КНР, пряко
или чрез свързани с тях дружества, както и много големия брой предприятия за
печене на кафе (1 500—3 000), мерките на нивото, предлагано на
временния етап, може да им попречи да си набавят точно същите стоки в бъдеще.
Това твърдение не може да бъде прието. Първо, окончателните мерки са по-ниски
от временните мерки. Второ, разследването разкри, че производителите от Съюза
са в състояние да продължават да разгръщат своя производствен потенциал и да
продължават да обслужват сектора за печене на кафе, в случай че вредата,
причинена от дъмпинговия внос от КНР, бъде премахната. Предвид големия брой
производители от Съюза е много вероятно броят на производителите от Съюза,
които биха могли да поемат поръчките от предприятията за печене на кафе, да е
повече от пет.
(208)   Предприятията за печене на кафе
изтъкнаха, че антидъмпинговите мерки ще навредят на техния износ поради загуба
на конкурентоспособност и възможни ответни мерки от страна на китайските
органи. Не са налице обаче доказателства, които сочат, че нивото на наложените
мерки би довело до подобна загуба на конкурентоспособност, като се има предвид
също така, че други членове на СТО са наложили антидъмпингови мерки, засягащи
този вид на продукта. Твърдението за ответни действия също беше счетено за
необосновано.
(209)   Предприятията за печене на кафе
заявиха, че антидъмпинговите мерки неизбежно ще доведат до общ спад в техния
бизнес, до намаляване на продажбите им, до общо увеличение на цените на кафето
в сектора на хотелиерството, ресторантьорството и кетъринга и до спад в
качеството на стоките и услугите. Всичко това, според твърденията, излага на
риск значителен брой пряко и непряко свързани работни места. Като се има
предвид обаче каква е основната дейност на предприятията за печене на кафе и
заключенията по отношение на въздействието на мерките върху веригата за
доставки, тези твърдения не могат да бъдат приети. Следва да се отбележи също,
че представянето на общия брой работни места, свързани с дейностите в световен
мащаб на дадено предприятие за печене на кафе, не може да се счита за подходяща
база за изчисление на броя работни места, които ще бъдат изложени на риск
поради налагането на антидъмпингови мерки.
(210)   Двама търговци на дребно
твърдяха, че няма достатъчно производство на нов костен порцелан и костен
порцелан в Съюза и че те нямат алтернатива освен внос от КНР. Същото твърдение
беше изказано от сдружение на вносителите след разгласяването. На първо място и
като цяло следва да се отбележи, че антидъмпинговите мерки целят възстановяване
на лоялната търговия, а не блокирането на вноса. В този случай нивото на
мерките не може да бъде считано за възпиращо. На второ място, разследването
установи, че тези продукти могат да се закупят от няколко източника,
включително от производители от Съюза. Накрая, производителите от Съюза
притежават производствен капацитет, който им позволява да увеличат продажбите
си на пазара на Съюза и биха могли допълнително да използват потенциала си, ако
антидъмпинговите мерки бъдат наложени окончателно. 
(211)   Един търговец на дребно заяви,
че мерките ще имат отрицателно въздействие върху някои обекти, обслужващи
туристическия пазар. Никаква съществена информация обаче не подкрепи това
твърдение. Също така артикулите, за които става въпрос, имат ограничено
значение в сектора.
(212)   Търговец на едро и един
вносител заявиха, че налагането на мерки би довело до вертикална консолидация
на пазара от страна на някои големи участници. Като се има предвид обаче
настоящият брой участници, това би било малко вероятно в краткосрочен и
средносрочен план.
(213)   В допълнение към въпросите,
които вече бяха разгледани в регламента за временните мерки, следва да се
отбележи, че някои страни изразиха становището, че интересите на малките
предприятия, като търговци на дребно, дистрибутори и стопански субекти, които
се занимават с рекламни артикули, не са били взети под внимание в достатъчна
степен. Това твърдение беше повторено от няколко страни след разгласяването на
окончателните мерки. Трябва да се признае, че като цяло микропредприятията и
малките предприятия биха били по-уязвими по отношение на нарастването на цената
в резултат на антидъмпинговите мита. Няма обаче доказателства, че нивото на
наложените мерки ще има значителен отрицателен ефект върху другите стопански
субекти, които отговарят на критериите за МСП. Поради това искането се отхвърля
окончателно.
(214)   Поради липсата на допълнителни
нови коментари по отношение на интереса на другите икономически отрасли
изложеното в съображения 212—217 от регламента за временните мерки се
потвърждава.
6.5.        Интерес на потребителите
(домакинствата)
(215)   Въпреки че Комисията се свърза
тях, никоя от страните, пряко представляващи интересите на крайните купувачи,
като например сдружения на потребителите, не изпрати становище.
(216)   Няколко страни оспориха
заключението, съдържащо се в съображение 222 от регламента за временните
мерки по отношение на по-високите цени. Подобни твърдения бяха изказани след
разгласяването на окончателните мерки. 
(217)   При малко вероятния вариант,
при който митото изцяло се прехвърля на потребителите и ако се приеме, че
равнищата на вноса и цените остават същите, антидъмпинговите мита биха
означавали годишни допълнителни разходи на домакинство, по-малки от
1 евро. Това изчисление се основава на обема и стойностите на вноса през
РП, предложеното ниво на митата и броят на домакинствата в Съюза.
(218)   Този ефект не може да се счита
за достатъчен, за да надхвърли положителното въздействие върху промишлеността
на Съюза, произтичащо от ограничаването на вредата, причинена от дъмпинговия
внос от КНР. 
(219)   Една от страните изказа
твърдението, че в резултат на мерките ще има недостиг на по-евтини съдове и
прибори за хранене. Това искане беше повторено след разгласяването на
окончателните мерки. Това твърдение обаче не може да бъде прието, тъй като,
както е посочено в съображение 157 от регламента за временните мерки,
промишлеността на Съюза обслужва всички пазари (включително за по-евтини съдове
и прибори за сервиране).
(220)   Поради липсата на допълнителни
нови коментари по отношение на интереса на потребителите (домакинствата),
изложеното в съображения 218—226 от регламента за временните мерки се
потвърждава.
6.6.        Заключение относно интереса на
Съюза 
(221)   С оглед на гореизложеното,
оценката в регламента за временните мерки се потвърждава.
(222)   Поради това изложеното в
съображения 227—229 от регламента за временните мерки се потвърждава.
7.           ОКОНЧАТЕЛНИ АНТИДЪМПИНГОВИ
МЕРКИ
7.1.        Ниво на отстраняване на
вредата
(223)   Беше изказано твърдението, че
маржът на печалбата, използван за изчисляването на стойността на митото,
необходимо за отстраняване на въздействието на дъмпинга, нанасящ вреди, е
твърде висок. Това твърдение беше отхвърлено, както е обяснено в
раздел 4.5.3.3 по-горе. 
(224)   Няколко страни оспориха
целевата печалба, използвана за изчисляването на маржа на вредата. Тези
коментари са представени в съображения 135—142 по-горе. Въз основа на анализа
на тези коментари се стигна до заключението, че целевата печалба от 6 %
следва да бъде запазена.
(225)   Поради липсата на други
коментари относно степента на отстраняване на вредата методологията, изложена в
съображения 230—234 от регламента за временните мерки, се потвърждава.
7.2.        Окончателни мерки
(226)   Предвид
заключенията относно дъмпинга, вредата, причинно-следствената връзка и интереса
на Съюза, както и съгласно член 9, параграф 4 от основния регламент,
следва да бъдат наложени окончателни антидъмпингови мита върху вноса на
разглеждания продукт на нивото на по-ниския от двата маржа — дъмпинговия или
маржа на вредата, в съответствие с правилото за по-ниското мито. Съответно
всички митнически ставки следва да бъдат фиксирани на равнището на дъмпинговите
маржове.
(227)   Малката корекция, посочена в
съображения 115 и 132 по-горе, доведе до леко коригиране на маржовете на
продажбите на занижени цени, както е отразено в маржовете на вредата, изброени
по-долу. Предложените окончателни антидъмпингови мита са, както следва:
 Дружество || Дъмпингов марж || Марж на вредата || Окончателна митническа ставка 
 Hunan Hualian China Industry Co., Ltd; Hunan Hualian Ebillion Industry Co., Ltd; Hunan Liling Hongguanyao China Industry Co., Ltd and Hunan Hualian Yuxiang China Industry Co., Ltd || 18,3 % || 44,8 % || 18,3 % 
 Guangxi Sanhuan Enterprise Group Holding Co., Ltd || 13,1 % || 92,6 % || 13,1 % 
 CHL Porcelain Industries Ltd || 23,4 % || 110,1 % || 23,4 % 
 Shandong Zibo Niceton-Marck Huaguang Ceramics Limited; Zibo Huatong Ceramics Co., Ltd; Shandong Silver Phoenix Co., Ltd; Niceton Ceramics (Linyi) Co., Ltd; Linyi Jingshi Ceramics Co., Ltd; Linyi Silver Phoenix Ceramics Co., Ltd; Linyi Chunguang Ceramics Co., Ltd, and Linyi Zefeng Ceramics Co., Ltd || 17,6 % || 79,1 % || 17,6 % 
 Guangxi Province Beiliu City Laotian Ceramics Co., Ltd || 22,9 % || 45,7 % || 22,9 % 
 Всички други оказали съдействие производители износители || 17,9 % || 79,0 % || 17,9 % 
 Всички други дружества || 36,1 % || 110,1 % || 36,1 % 
(228)   Индивидуалните антидъмпингови
митнически ставки за дружествата, посочени в настоящия регламент, са установени
въз основа на констатациите от настоящото разследване. Поради това те отразяват
ситуацията, установена по време на разследването по отношение на тези
дружества. Така тези митнически ставки (за разлика от митото, приложимо в
национален мащаб за „всички други дружества“) се прилагат изключително за вноса
на продукти с произход от КНР и произведени от тези дружества и съответно — от
конкретно посочените правни субекти. Вносът на разглеждания продукт, произведен
от което и да било друго дружество, което не е конкретно посочено в
постановителната част на настоящия регламент със своето наименование,
включително субекти, свързани с конкретно посочените, не може да се ползва от
тези ставки и се облага с митото, приложимо за „всички други дружества“.
(229)   С оглед свеждане до минимум на
рисковете от заобикаляне, породени от голямата разлика в митническите ставки,
се счита, че в този случай са необходими специални мерки, за да се гарантира
правилното прилагане на антидъмпинговите мита. Тези специални мерки включват
представяне на валидна търговска фактура пред митническите органи на държавите
членки, която да отговаря на изискванията, изложени в приложение II към
настоящия регламент. Към вноса, който не е придружен от такава фактура, се
прилага остатъчното антидъмпингово мито, приложимо за всички други износители.
(230)   Ако износът на някое от
дружествата, които се ползват от по-ниска индивидуална митническа ставка, се
увеличи значително по обем след налагането на разглежданите мерки, такова
увеличение по обем може да бъде счетено като представляващо само по себе си
промяна в модела на търговия, която се дължи на налагането на мерките, по
смисъла на член 13, параграф 1 от основния регламент. При такива
обстоятелства и при положение, че са изпълнени условията, може да бъде
започнато разследване по отношение на заобикаляне на антидъмпинговите мерки. В
това разследване може, inter alia, да бъде разгледана необходимостта от
премахването на индивидуалните митнически ставки и последващото налагане на
мито, приложимо в национален мащаб.
(231)   Всяко искане за прилагане на
тези индивидуални ставки на антидъмпинговото мито (напр. след промяна на
наименованието на стопанския субект или след учредяването на нови
производствени или търговски субекти) следва да се изпраща във възможно
най-кратки срокове до Комисията[11]
заедно с цялата съответна информация, по-специално относно евентуална промяна в
дейността на дружеството, свързана с производството, продажбите на вътрешния
пазар и експортните продажби, например във връзка с посочената промяна на
наименованието или посочената промяна в производствените и търговските субекти.
Ако е целесъобразно, настоящият регламент ще бъде съответно изменен чрез актуализация
на списъка на дружествата, ползващи се с правото на индивидуални ставки на
антидъмпинговото мито.
(232)   За да се осигури правилното
прилагане на антидъмпинговото мито, нивото на митото, приложимо за цялата
държава, следва да се прилага не само за неоказалите съдействие производители
износители, но и за онези производители, които не са имали никакъв износ за
Съюза през РП.
(233)   С цел
да се осигури равностойно третиране на новите износители и оказалите съдействие
дружества, невключени в извадката, упоменати в приложение I към настоящия
регламент, следва да се предвиди среднопретеглената митническа ставка, наложена
на последните, да се прилага по отношение на всички нови износители, които биха
се ползвали с право на преразглеждане по силата на член 11,
параграф 4 от основния регламент.
(234)   Всички страни бяха информирани
за съществените факти и съображения, на които се основава намерението да се
препоръча налагането на окончателно антидъмпингово мито върху вноса на съдове и
прибори за сервиране или за кухня с произход от КНР и окончателното събиране на
сумите, обезпечени посредством временните мита („разгласяването на
окончателните мерки“). На страните беше даден срок, в който да представят
своите коментари по разгласените окончателни мерки. 
(235)   Представените от
заинтересованите страни устни и писмени коментари бяха разгледани и взети под
внимание, където това беше целесъобразно.
7.3.        Окончателно събиране на
временните антидъмпингови мита
(236)   С оглед на размера на
установените дъмпингови маржове и предвид нивото на вредата, нанесена на
промишлеността на Съюза, се смята за необходимо сумите, обезпечени чрез
временното антидъмпингово мито, наложено с регламента за временните мерки, да
се съберат окончателно до размера на наложените окончателни мита,
ПРИЕ НАСТОЯЩИЯ РЕГЛАМЕНТ:
Член 1
1. С настоящия регламент се налага окончателно
антидъмпингово мито върху вноса на керамични съдове и прибори за сервиране или
за кухня, с изключение на керамични ножове, керамични мелнички за подправки и
техните керамични мелещи части, керамични белачки, керамични точила за ножове и
кордиеритни керамични плочи за пица от видовете, използвани за печене на пица
или хляб, понастоящем класирани в кодове по КН ex 6911 10 00,
ex 6912 00 10, ex 6912 00 30,
ex 6912 00 50 и ex 6912 00 90 (кодове по ТАРИК
6911 10 00 90, 6912 00 10 11,
6912 00 10 91, 6912 00 30 10,
6912 00 50 10 и 6912 00 90 10) и с произход от
Китайската народна република.
2. Ставката на окончателното антидъмпингово
мито, приложимо към нетната цена франко границата на Съюза преди обмитяване, за
продукта, описан в параграф 1 и произведен от посочените по-долу
дружества, е следната:
 Дружество || Мито || Допълнителен код по ТАРИК 
 Hunan Hualian China Industry Co., Ltd; Hunan Hualian Ebillion Industry Co., Ltd; Hunan Liling Hongguanyao China Industry Co., Ltd; Hunan Hualian Yuxiang China Industry Co., Ltd. || 18,3 % || B349 
 Guangxi Sanhuan Enterprise Group Holding Co., Ltd || 13,1 % || B350 
 CHL Porcelain Industries Ltd || 23,4 % || B351 
 Shandong Zibo Niceton-Marck Huaguang Ceramics Limited; Zibo Huatong Ceramics Co., Ltd; Shandong Silver Phoenix Co., Ltd; Niceton Ceramics (Linyi) Co., Ltd; Linyi Jingshi Ceramics Co., Ltd; Linyi Silver Phoenix Ceramics Co., Ltd; Linyi Chunguang Ceramics Co., Ltd; Linyi Zefeng Ceramics Co., Ltd. || 17,6 % || B352 
 Guangxi Province Beiliu City Laotian Ceramics Co., Ltd || 22,9 % || B353 
 Дружествата, посочени в приложение I || 17,9 % ||   
 Всички други дружества || 36,1 % || B999 
3. Индивидуалните антидъмпингови митнически
ставки, определени за дружествата, посочени в параграф 2, се прилагат, ако
пред митническите органи на държавите членки се представи валидна търговска
фактура, която отговаря на изискванията в приложение II. Ако такава
фактура не се представи, се прилага митото, приложимо за всички други
дружества. 
4. Освен ако не е предвидено друго, се
прилагат действащите разпоредби относно митата.
Член 2
1. Сумите, обезпечени чрез временното
антидъмпингово мито съгласно Регламент (ЕС) № 1072/2012 върху вноса
на някои керамични мелнички за подправки и техните керамични мелещи части, керамични
белачки, керамични точила за ножове и кордиеритни керамични плочи за пица от
видовете, използвани за печене на пица или хляб, и с произход от Китайската
народна република, се освобождават.
2. Сумите, обезпечени чрез временни
антидъмпингови мита по силата на Регламент (ЕС) № 1072/2012 върху
вноса на керамични съдове и прибори за сервиране или за кухня, с изключение на
керамични ножове, керамични мелнички за подправки и техните керамични мелещи
части, керамични белачки, керамични точила за ножове и кордиеритни керамични
плочи за пица от видовете, използвани за печене на пица или хляб, и с произход
от Китайската народна република, се събират окончателно. Обезпечените суми,
които превишават размера на ставките на окончателното антидъмпингово мито, се освобождават.
Член 3
Когато нов производител износител от
Китайската народна република представи на Комисията достатъчно доказателства за
това, че:
— не е изнасял за Съюза описания в
член 1, параграф 1 продукт през разследвания периода (от
1 януари 2011 г. до 31 декември 2011 г.),
— не е свързан с който и да било от
износителите или производителите в Китайската народна република, спрямо които
са наложени мерките по настоящия регламент,
— действително е изнасял за Съюза разглеждания
продукт след разследвания период, на който се основават мерките, или е поел
неотменимо договорно задължение да изнесе значително количество за Съюза.
Член 1, параграф 2 може да се измени,
като се добави новият производител износител към списъка на оказалите
съдействие дружества, които не са включени в извадката и следователно подлежат
на среднопретеглената митническа ставка от 17,9 %.
Член 4
Настоящият регламент влиза в сила в деня след
деня на публикуването му в Официален вестник на Европейския съюз.
Настоящият
регламент е задължителен в своята цялост и се прилага пряко във всички държави
членки.
Съставено в Брюксел на […]
година.
                                                                       За
Съвета
                                                                       Председател
Приложение I
Оказали
съдействие китайски производители износители, които не са включени в извадката
 Наименование || Допълнителен код по ТАРИК 
 Amaida Ceramic Product Co., Ltd. || B357 
 Asianera Porcelain (Tangshan) Ltd. || B358 
 Beiliu Changlong Ceramics Co., Ltd. || B359 
 Beiliu Chengda Ceramic Co., Ltd. || B360 
 Beiliu City Heyun Building Materials Co., Ltd. || B361 
 Beiliu Jiasheng Porcelain Co., Ltd. || B362 
 Beiliu Quanli Ceramic Co., Ltd. || B363 
 Beiliu Shimin Porcelain Co., Ltd. || B364 
 Beiliu Windview Industries Ltd. || B365 
 Cameo China (Fengfeng) Co., Ltd. || B366 
 Changsha Happy Go Products Developing Co., Ltd. || B367 
 Chao An Huadayu Craftwork Factory || B368 
 Chaoan County Fengtang Town HaoYe Ceramic Fty || B369 
 Chao'an Lian Xing Yuan Ceramics Co., Ltd. || B370 
 Chaoan Oh Yeah Ceramics Industrial Co., Ltd. || B371 
 Chaoan Shengyang Crafts Industrial Co., Ltd || B372 
 Chaoan Xin Yuan Ceramics Factory || B373 
 Chao'an Yongsheng Ceramic Industry Co., Ltd. || B374 
 Chaozhou Baodayi Porcelain Co., Ltd. || B375 
 Chaozhou Baode Ceramics Co., Ltd, || B376 
 Chaozhou Baolian Ceramics Co., Ltd. || B377 
 Chaozhou Big Arrow Ceramics Industrial Co., Ltd. || B378 
 Chaozhou Boshifa Ceramics Making Co., Ltd. || B379 
 Chaozhou Cantake Craft Co., Ltd. || B380 
 Chaozhou Ceramics Industry and Trade General Corp. || B381 
 Chaozhou Chaofeng Ceramic Making Co., Ltd. || B382 
 Chaozhou Chengxi Jijie Art & Craft Painted Porcelain Fty. || B383 
 Chaozhou Chengxinda Ceramics Industry Co., Ltd. || B384 
 Chaozhou Chenhui Ceramics Co., Ltd. || B385 
 Chaozhou Chonvson Ceramics Industry Co., Ltd. || B386 
 Chaozhou Daxin Arts & Crafts Co., Ltd. || B387 
 Chaozhou DaXing Ceramics Manufactory Co., Ltd || B388 
 Chaozhou Dayi Ceramics Industries Co., Ltd. || B389 
 Chaozhou Dehong Ceramics Making Co., Ltd. || B390 
 Chaozhou Deko Ceramic Co., Ltd. || B391 
 Chaozhou Diamond Ceramics Industrial Co., Ltd. || B392 
 Chaozhou Dongyi Ceramics Co., Ltd. || B393 
 Chaozhou Dragon Porcelain Industrial Co., Ltd. || B394 
 Chaozhou Fairway Ceramics Manufacturing Co., Ltd. || B395 
 Chaozhou Feida Ceramics Industries Co., Ltd. || B396 
 Chaozhou Fengxi Baita Ceramics Fty. || B397 
 Chaozhou Fengxi Dongtian Porcelain Fty. No.2 || B398 
 Chaozhou Fengxi Fenger Ceramics Craft Fty. || B399 
 Chaozhou Fengxi Hongrong Color Porcelain Fty. || B400 
 Chaozhou Fengxi Jiaxiang Ceramic Manufactory || B401 
 Chaozhou Fengxi Porcelain Industrial Trade Imp & Exp. Corp || B402 
 Chaozhou Fengxi Shengshui Porcelain Art Factory || B403 
 Chaozhou Fengxi Zone Jinbaichuan Porcelain Crafts Factory || B404 
 Chaozhou Fromone Ceramic Co., Ltd. || B405 
 Chaozhou Genol Ceramics Manufacture Co., Ltd. || B406 
 Chaozhou Good Concept Ceramics Co., Ltd. || B407 
 Chaozhou Grand Collection Ceramics Manufacturing Co. Ltd. || B408 
 Chaozhou Guangjia Ceramics Manufacture Co., Ltd. || B409 
 Chaozhou Guidu Ceramics Co., Ltd. || B410 
 Chaozhou Haihong Ceramics Making Co., Ltd. || B411 
 Chaozhou Hengchuang Porcelain Co., Ltd. || B412 
 Chaozhou Henglibao Porcelain Industrial Co., Ltd. || B413 
 Chaozhou Hongbo Ceramics Industrial Co., Ltd. || B414 
 Chaozhou Hongjia Ceramics Making Co., Ltd. || B415 
 Chaozhou Hongye Ceramics Manufactory Co., Ltd. || B416 
 Chaozhou Hongye Porcelain Development Co., Ltd. || B417 
 Chaozhou Hongyue Porcelain Industry Co., Ltd. || B418 
 Chaozhou Hongzhan Ceramic Manufacture Co., Ltd. || B419 
 Chaozhou Hua Da Ceramics Making Co., Ltd. || B420 
 Chaozhou Huabo Ceramic Co., Ltd. || B421 
 Chaozhou Huade Ceramics Manufacture Co., Ltd. || B422 
 Chaozhou Huashan Industrial Co., Ltd. || B423 
 Chaozhou Huayu Ceramics Co., Ltd. || B424 
 Chaozhou Huazhong Ceramics Industries Co., Ltd. || B425 
 Chaozhou Huifeng Ceramics Craft Making Co., Ltd. || B426 
 Chaozhou J&M Ceramics Industrial Co., Ltd. || B427 
 Chaozhou Jencymic Co., Ltd. || B428 
 Chaozhou Jiahua Ceramics Co., Ltd. || B429 
 Chaozhou Jiahuabao Ceramics Industrial Co., Ltd. || B430 
 Chaozhou JiaHui Ceramic Factory || B431 
 Chaozhou Jiaye Ceramics Making Co., Ltd. || B432 
 Chaozhou Jiayi Ceramics Making Co., Ltd. || B433 
 Chaozhou Jiayu Ceramics Making Co., Ltd. || B434 
 Chaozhou Jin Jia Da Porcelain Industry Co., Ltd. || B435 
 Chaozhou Jingfeng Ceramics Craft Co., Ltd. || B436 
 Chaozhou Jinqiangyi Ceramics Co., Ltd. || B437 
 Chaozhou Jinxin Ceramics Making Co., Ltd || B438 
 Chaozhou Jinyuanli Ceramics Manufacture Co., Ltd. || B439 
 Chaozhou Kaibo Ceramics Making Co., Ltd. || B440 
 Chaozhou Kedali Porcelain Industrial Co., Ltd. || B441 
 Chaozhou King's Porcelain Industry Co., Ltd. || B442 
 Chaozhou Kingwave Porcelain & Pigment Co., Ltd. || B443 
 Chaozhou Lemontree Tableware Co., Ltd. || B444 
 Chaozhou Lianfeng Porcelain Co., Ltd. || B445 
 Chaozhou Lianjun Ceramics Co., Ltd. || B446 
 Chaozhou Lianyu Ceramics Co., Ltd. || B447 
 ChaoZhou Lianyuan Ceramic Making Co., Ltd. || B448 
 Chaozhou Lisheng Ceramics Co., Ltd. || B449 
 Chaozhou Loving Home Porcelain Co., Ltd. || B450 
 Chaozhou Maocheng Industry Dve. Co., Ltd. || B451 
 Chaozhou MBB Porcelain Factory || B452 
 Chaozhou Mingyu Porcelain Industry Co., Ltd. || B453 
 Chaozhou New Power Co., Ltd. || B454 
 Chaozhou Ohga Porcelain Co.,Ltd. || B455 
 Chaozhou Oubo Ceramics Co., Ltd. || B456 
 Chaozhou Pengfa Ceramics Manufactory Co., Ltd. || B457 
 Chaozhou Pengxing Ceramics Co., Ltd. || B458 
 Chaozhou Qingfa Ceramics Co., Ltd. || B459 
 Chaozhou Ronghua Ceramics Making Co., Ltd. || B460 
 Chaozhou Ronglibao Porcelain Co., Ltd. || B461 
 Chaozhou Rui Cheng Porcelain Industry Co., Ltd. || B462 
 Chaozhou Rui Xiang Porcelain Industrial Co., Ltd. || B463 
 Chaozhou Ruilong Ceramics Co., Ltd. || B464 
 Chaozhou Sanhua Ceramics Industrial Co., Ltd. || B465 
 Chaozhou Sanming Industrial Co., Ltd. || B466 
 Chaozhou Santai Porcelain Co., Ltd. || B467 
 Chaozhou Shuntai Ceramic Manufactory Co., Ltd. || B468 
 Chaozhou Songfa Ceramics Co.,Ltd. || B469 
 Chaozhou Sundisk Ceramics Making Co., Ltd. || B470 
 Chaozhou Teemjade Ceramics Co., Ltd. || B471 
 Chaozhou Thyme Ceramics Co., Ltd. || B472 
 Chaozhou Tongxing Huajiang Ceramics Making Co., Ltd || B473 
 Chaozhou Totye Ceramics Industrial Co., Ltd. || B474 
 Chaozhou Trend Arts & Crafts Co., Ltd. || B475 
 Chaozhou Uncommon Craft Industrial Co., Ltd. || B476 
 Chaozhou Weida Ceramic Making Co., Ltd. || B477 
 Chaozhou Weigao Ceramic Craft Co., Ltd. || B478 
 Chaozhou Wingoal Ceramics Industrial Co., Ltd. || B479 
 Chaozhou Wood House Porcelain Co., Ltd. || B480 
 Chaozhou Xiangye Ceramics Craft Making Co., Ltd. || B481 
 Chaozhou Xin Weicheng Co., Ltd. || B482 
 Chaozhou Xincheng Ceramics Co., Ltd. || B483 
 Chaozhou Xinde Ceramics Craft Factory || B484 
 Chaozhou Xingguang Ceramics Co., Ltd. || B485 
 Chaozhou Xinhui Porcelain Co., Ltd. || B486 
 Chaozhou Xinkai Porcelain Co., Ltd. || B487 
 Chaozhou Xinlong Porcelain Industrial Co., Ltd. || B488 
 Chaozhou Xinyu Porcelain Industrial Co., Ltd. || B489 
 Chaozhou Xinyue Ceramics Manufacture Co., Ltd. || B490 
 Chaozhou Yangguang Ceramics Co., Ltd. || B491 
 Chaozhou Yaran Ceramics Craft Making Co., Ltd. || B492 
 Chaozhou Yinhe Ceramics Co., Ltd. || B493 
 Chaozhou Yongsheng Ceramics Manufacturing Co., Ltd. || B494 
 Chaozhou Yongxuan Domestic Ceramics Manufactory Co., Ltd. || B495 
 Chaozhou Yu Ri Ceramics Making Co., Ltd. || B496 
 Chaozhou Yuefeng Ceramics Ind. Co., Ltd. || B497 
 Chaozhou Yufeng Ceramics Making Factory || B498 
 Chaozhou Zhongxia Porcelain Factory Co., Ltd. || B499 
 Chaozhou Zhongye Ceramics Co., Ltd. || B500 
 Dabu Yongxingxiang Ceramics Co., Ltd. || B501 
 Dapu Fuda Ceramics Co., Ltd. || B502 
 Dapu Taoyuan Porcelain Factory || B503 
 Dasheng Ceramics Co., Ltd. Dehua || B504 
 De Hua Hongshun Ceramic Co., Ltd. || B505 
 Dehua Hongsheng Ceramic Co., Ltd. || B506 
 Dehua Jianyi Porcelain Industry Co., Ltd. || B507 
 Dehua Kaiyuan Porcelain Industry Co., Ltd. || B508 
 Dehua Ruyuan Gifts Co., Ltd. || B509 
 Dehua Xinmei Ceramics Co., Ltd. || B510 
 Dongguan Kennex Ceramic Ltd. || B511 
 Dongguan Shilong Kyocera Co., Ltd. || B512 
 Dongguan Yongfuda Ceramics Co., Ltd. || B513 
 Evershine Fine China Co., Ltd. || B514 
 Excellent Porcelain Co., Ltd. || B515 
 Fair-Link Limited (Xiamen) || B516 
 Far East (Boluo) Ceramics Factory Co., Ltd. || B517 
 Far East (chaozhou) Ceramics Factory Co., Ltd. || B518 
 Fengfeng Mining District Yuhang Ceramic Co. Ltd. ("Yuhang") || B519 
 Foshan Metart Company Limited || B520 
 Fujian De Hua Jiashun Art&Crafts Co., Ltd. || B521 
 Fujian Dehua Chengyi Ceramics Co., Ltd. || B522 
 Fujian Dehua Five Continents Ceramic Manufacturing Co., Ltd. || B523 
 Fujian Dehua Fujue Ceramics Co., Ltd. || B524 
 Fujian Dehua Full Win Crafts Co., Ltd. || B525 
 Fujian Dehua Fusheng Ceramics Co., Ltd. || B526 
 Fujian Dehua Gentle Porcelain Co., Ltd. || B527 
 Fujian Dehua Guanhong Ceramic Co., Ltd. || B528 
 Fujian Dehua Guanjie Ceramics Co., Ltd. || B529 
 Fujian Dehua Hiap Huat Koyo Toki Co., Ltd. || B530 
 Fujian Dehua Hongda Ceramics Co., Ltd. || B531 
 Fujian Dehua Hongsheng Arts & Crafts Co., Ltd. || B532 
 Fujian Dehua Hongyu Ceramic Co., Ltd. || B533 
 Fujian Dehua Huachen Ceramics Co., Ltd. || B534 
 Fujian Dehua Huaxia Ceramics Co., Ltd. || B535 
 Fujian Dehua Huilong Ceramic Co., Ltd. || B536 
 Fujian Dehua Jingyi Ceramics Co., Ltd. || B537 
 Fujian Dehua Jinhua Porcelain Co., Ltd. || B538 
 Fujian Dehua Jinzhu Ceramics Co., Ltd. || B539 
 Fujian Dehua Lianda Ceramic Co., Ltd. || B540 
 Fujian Dehua Myinghua Ceramics Co., Ltd. || B541 
 Fujian Dehua Pengxin Ceramics Co., Ltd. || B542 
 Fujian Dehua Rongxin Ceramic Co., Ltd. || B543 
 Fujian Dehua Shisheng Ceramics Co., Ltd. || B544 
 Fujian Dehua Will Ceramic Co., Ltd. || B545 
 Fujian Dehua Xianda Ceramic Factory || B546 
 Fujian Dehua Xianghui Ceramic Co., Ltd. || B547 
 Fujian Dehua Xingye Ceramic Co., Ltd. || B548 
 Fujian Dehua Yonghuang Ceramic Co., Ltd. || B549 
 Fujian Dehua Yousheng Ceramics Co., Ltd. || B550 
 Fujian Dehua You-Young Crafts Co., Ltd. || B551 
 Fujian Dehua Zhenfeng Ceramics Co., Ltd. || B552 
 Fujian Dehua Zhennan Ceramics Co., Ltd. || B553 
 Fujian Jackson Arts and Crafts Co., Ltd. || B554 
 Fujian Jiamei Group Corporation || B555 
 Fujian Profit Group Corporation || B556 
 Fujian Province Dehua County Beatrot Ceramic Co., Ltd. || B557 
 Fujian Province Yongchun County Foreign Processing and Assembling Corporation || B558 
 Fujian Quanzhou Longpeng Group Co., Ltd. || B559 
 Fujian Quanzhou Shunmei Group Co., Ltd. || B560 
 Fung Lin Wah Group || B561 
 Ganzhou Koin Structure Ceramics Co., Ltd. || B562 
 Global Housewares Factory || B563 
 Guangdong Baofeng Ceramic Technology Development Co., Ltd. || B564 
 Guangdong Bening Ceramics Industries Co., Ltd. || B565 
 Guangdong Daye Porcelain Co., Ltd. || B566 
 Guangdong Dongbao Group Co., Ltd. || B567 
 Guangdong Huaxing Ceramics Co., Ltd. || B568 
 Guangdong Quanfu Ceramics Ind. Co., Ltd. || B569 
 Guangdong Shunqiang Ceramics Co., Ltd || B570 
 Guangdong Shunxiang Porcelain Co., Ltd. || B571 
 Guangdong Sitong Group Co., Ltd. || B572 
 Guangdong Songfa Ceramics Co.,Ltd. || B573 
 GuangDong XingTaiYi Porcelain Co., Ltd || B574 
 Guangdong Yutai Porcelain Co., Ltd. || B575 
 Guangdong Zhentong Ceramics Co., Ltd || B576 
 Guangxi Baian Ceramic Co. Ltd || B577 
 Guangxi Beiliu City Ming Chao Porcelain Co., Ltd. || B578 
 Guangxi Beiliu Guixin Porcelain Co., Ltd. || B579 
 Guangxi Beiliu Huasheng Porcelain Ltd. || B580 
 Guangxi Beiliu Newcentury Ceramic Llc. || B581 
 Guangxi Beiliu Qinglang Porcelain Trade Co., Ltd. || B582 
 Guangxi Beiliu Rili Porcelain Co.,Ltd. || B583 
 Guangxi Beiliu Xiongfa Ceramics Co., Ltd. || B584 
 Guangxi Beiliu Yujie Porcelain Co., Ltd. || B585 
 Guangxi Beiliu Zhongli Ceramics Co., Ltd || B586 
 Guangxi Nanshan Porcelain Co., Ltd. || B587 
 Guangxi Xin Fu Yuan Co. Ltd. || B588 
 Guangxi Yulin Rongxing Ceramics Co., Ltd. || B589 
 Guangzhou Chaintime Porcelain Co., Ltd. || B590 
 Haofa Ceramics Co., Ltd. of Dehua Fujian || B591 
 Hebei Dersun Ceramic Co., Ltd. || B592 
 Hebei Great Wall Ceramic Co., Ltd. || B593 
 Henan Ruilong Ceramics Co., Ltd || B594 
 Henghui Porcelain Plant Liling Hunan China || B595 
 Huanyu Ceramic Industrial Co., Ltd. Liling Hunan China || B596 
 Hunan Baihua Ceramics Co., Ltd. || B597 
 Hunan Eka Ceramics Co., Ltd. || B598 
 Hunan Fungdeli Ceramics Co., Ltd. || B599 
 Hunan Gaofeng Ceramic Manufacturing Co., Ltd. || B600 
 Hunan Huari Ceramic Industry Co., Ltd || B601 
 Hunan Huawei China Industry Co., Ltd || B602 
 Hunan Huayun Ceramics Factory Co., Ltd || B603 
 Hunan Liling Tianxin China Industry Ltd. || B604 
 Hunan Provincial Liling Chuhua Ceramic Industrial Co., Ltd. || B605 
 Hunan Quanxiang Ceramics Corp. Ltd. || B606 
 Hunan Rslee Ceramics Co., Ltd || B607 
 Hunan Taisun Ceramics Co., Ltd. || B608 
 Hunan Victor Imp. & Exp. Co., Ltd || B609 
 Hunan Wing Star Ceramic Co., Ltd. || B610 
 Hunan Xianfeng Ceramic Industry Co.,Ltd || B611 
 Jiangsu Gaochun Ceramics Co., Ltd. || B612 
 Jiangsu Yixing Fine Pottery Corp., Ltd. || B613 
 Jiangxi Global Ceramic Co., Ltd. || B614 
 Jiangxi Kangshu Porcelain Co.,Ltd. || B615 
 Jingdezhen F&B Porcelain Co., Ltd. || B616 
 Jingdezhen Yuanjing Porcelain Industry Co., Ltd. || B617 
 Jiyuan Jukang Xingxing Ceramics Co., Ltd. || B618 
 Joyye Arts & Crafts Co., Ltd. || B619 
 Junior Star Ent's Co., Ltd. || B620 
 K&T Ceramics International Co., Ltd. || B621 
 Kam Lee (Xing Guo) Metal and Plastic Fty. Co., Ltd. || B622 
 Karpery Industrial Co., Ltd. Hunan China || B623 
 Kilncraft Ceramics Ltd. || B624 
 Lian Jiang Golden Faith Porcelain Co., Ltd. || B625 
 Liling Gaojia Ceramic Industry Co., Ltd || B626 
 Liling GuanQian Ceramic Manufacture Co., Ltd. || B627 
 Liling Huahui Ceramic Manufacturing Co., Ltd. || B628 
 Liling Huawang Ceramics Manufacturing Co., Ltd. || B629 
 Liling Jiahua Porcelain Manufacturing Co., Ltd || B630 
 Liling Jialong Porcelain Industry Co., Ltd || B631 
 Liling Jiaxing Ceramic Industrial Co., Ltd || B632 
 Liling Kaiwei Ceramic Co., Ltd. || B633 
 Liling Liangsheng Ceramic Manufacture Co., Ltd. || B634 
 Liling Liuxingtan Ceramics Co., Ltd || B635 
 Liling Minghui Ceramics Factory || B636 
 Liling Pengxing Ceramic Factory || B637 
 Liling Quanhu Industries General Company || B638 
 Liling Rongxiang Ceramic Co., Ltd. || B639 
 Liling Ruixiang Ceramics Industrial Co., Ltd. || B640 
 Liling Santang Ceramics Manufacturing Co., Ltd. || B641 
 Liling Shenghua Industrial Co., Ltd. || B642 
 Liling Spring Ceramic Industry Co., Ltd || B643 
 Liling Tengrui Industrial and Trading Co.,Ltd. || B644 
 Liling Top Collection Industrial Co., Ltd || B645 
 Liling United Ceramic-Ware Manufacturing Co., Ltd. || B646 
 Liling Yonghe Porcelain Factory || B647 
 Liling Yucha Ceramics Co., Ltd. || B648 
 Liling Zhengcai Ceramic Manufacturing Co., Ltd || B649 
 Linyi Jinli Ceramics Co., Ltd. || B650 
 Linyi Pengcheng Industry Co., Ltd. || B651 
 Linyi Wanqiang Ceramics Co., Ltd. || B652 
 Linyi Zhaogang Ceramics Co., Ltd. || B653 
 Liveon Industrial Co., Ltd. || B654 
 Long Da Bone China Co., Ltd. || B655 
 Meizhou Gaoyu Ceramics Co., Ltd. || B656 
 Meizhou Lianshunchang Trading Co., Ltd. || B657 
 Meizhou Xinma Ceramics Co., Ltd. || B658 
 Meizhou Yuanfeng Ceramic Industry Co., Ltd. || B659 
 Meizhou Zhong Guang Industrial Co., Ltd. || B660 
 Miracle Dynasty Fine Bone China (Shanghai) Co., Ltd. || B661 
 Photo USA Electronic Graphic Inc. || B662 
 Quanzhou Allen Light Industry Co., Ltd. || B663 
 Quanzhou Chuangli Craft Co., Ltd. || B664 
 Quanzhou Dehua Fangsheng Arts Co., Ltd. || B665 
 Quanzhou Haofu Gifts Co., Ltd. || B666 
 Quanzhou Hongsheng Group Corporation || B667 
 Quanzhou Jianwen Craft Co., Ltd. || B668 
 Quanzhou Kunda Gifts Co., Ltd. || B669 
 Quanzhou Yongchun Shengyi Ceramics Co., Ltd. || B670 
 Raoping Bright Future Porcelain Factory ("RBF") || B671 
 Raoping Sanrao Yicheng Porcelain Factory || B672 
 Raoping Sanyi Industrial Co., Ltd. || B673 
 Raoping Suifeng Ceramics and Glass Factory || B674 
 Raoping Xinfeng Yangda Colour Porcelain FTY || B675 
 Red Star Ceramics Limited || B676 
 Rong Lin Wah Industrial (Shenzhen) Co., Ltd. || B677 
 Ronghui Ceramic Co., Ltd Liling Hunan China || B678 
 Shandong Futai Ceramics Co., Ltd. || B679 
 Shandong Gaode Hongye Ceramics Co., Ltd. || B680 
 Shandong Kunlun Ceramic Co., Ltd. || B681 
 Shandong Zhaoding Porcelain Co., Ltd. || B682 
 Shantou Ceramics Industry Supply & Marketing Corp. || B683 
 Sheng Hua Ceramics Co., Ltd. || B684 
 Shenzhen Baoshengfeng Imp. & Exp. Co., Ltd. || B685 
 Shenzhen Bright Future Industry Co., Ltd. ("SBF") || B686 
 Shenzhen Donglin Industry Co., Ltd. || B687 
 Shenzhen Ehome Enterprise Ltd || B688 
 Shenzhen Ever Nice Industry Co., Ltd. || B689 
 Shenzhen Fuliyuan Porcelain Co., Ltd. || B690 
 Shenzhen Full Amass Ind. Dev. Co. Ltd || B691 
 Shenzhen Fuxingjiayun Ceramics Co., Ltd. || B692 
 Shenzhen Good-Always Imp. & Exp. Co. Ltd || B693 
 Shenzhen Gottawa Industrial Ltd. || B694 
 Shenzhen Hiker Housewares Ltd. || B695 
 Shenzhen Hua Mei Industry Development Ltd || B696 
 Shenzhen Mingsheng Ceramic Ltd. || B697 
 Shenzhen Senyi Porcelain Industry Co. Ltd. || B698 
 Shenzhen SMF Investment Co., Ltd || B699 
 Shenzhen Tao Hui Industrial Co., Ltd. || B700 
 Shenzhen Topchoice Industries Limited || B701 
 Shenzhen Trueland Industrial Co., Ltd. || B702 
 Shenzhen Universal Industrial Co., Ltd. || B703 
 Shenzhen Zhan Peng Xiang Industrial Co., Ltd. || B704 
 Shijiazhuang Kuangqu Huakang Porcelain Co., Ltd. || B705 
 Shun Sheng Da Group Co., Ltd. Quanzhou Fujian || B706 
 Stechcol Ceramic Crafts Development (Shenzhen) Co., Ltd. || B707 
 Taiyu Ceramic Co., Ltd. Liling Hunan China || B708 
 Tangshan Beifangcidu Ceramic Group Co., Ltd. || B709 
 Tangshan Boyu Osseous Ceramic Co., Ltd. || B710 
 Tangshan Chinawares Trading Co., Ltd || B711 
 Tangshan Daxin Ceramics Co., Ltd. || B712 
 Tangshan Golden Ceramic Co., Ltd. || B713 
 Tangshan Haigelei Fine Bone Porcelain Co., Ltd. || B714 
 Tangshan Hengrui Porcelain Industry Co., Ltd. || B715 
 Tangshan Huamei Porcelain Co., Ltd. || B716 
 Tangshan Huaxincheng Ceramic Products Co., Ltd. || B717 
 Tangshan Huyuan Bone China Co., Ltd. || B718 
 Tangshan Imperial-Hero Ceramics Co., Ltd. || B719 
 Tangshan Jinfangyuan Bone China Manufacturing Co., Ltd. || B720 
 Tangshan Keyhandle Ceramic Co., Ltd. || B721 
 Tangshan Longchang Ceramics Co., Ltd. || B722 
 Tangshan Masterwell Ceramic Co., Ltd. || B723 
 Tangshan Redrose Porcelain Products Co., Ltd. || B724 
 Tangshan Shiyu Commerce Co., Ltd. || B725 
 Tangshan Xueyan Industrial Co., Ltd. || B726 
 Tangshan Yida Industrial Corp. || B727 
 Tao Yuan Porcelain Factory || B728 
 Teammann Co., Ltd. || B729 
 The China & Hong Kong Resources Co., Ltd. || B730 
 The Great Wall Group Holding Co., Ltd. Guangdong || B731 
 Tienshan (Handan) Tableware Co., Ltd. ("Tienshan") || B732 
 Topking Industry (China) Ltd. || B733 
 Weijian Ceramic Industrial Co., Ltd. || B734 
 Weiye Ceramics Co., Ltd. || B735 
 Winpat Industrial Co., Ltd. || B736 
 Xiamen Acrobat Splendor Ceramics Co., Ltd. || B737 
 Xiamen Johnchina Fine Polishing Tech Co., Ltd. || B738 
 Xiangqiang Ceramic Manufacturing Co., Ltd. Liling City Hunan || B739 
 Xin Xing Xian XinJiang Pottery Co., Ltd. || B740 
 Xinhua County Huayang Porcelain Co., Ltd. || B741 
 Xuchang Jianxing Porcelain Products Co., Ltd. || B742 
 Yangjiang Shi Ba Zi Kitchen Ware Manufacturing Co., Ltd. || B743 
 Yanling Hongyi Import N Export Trade Co., Ltd. || B744 
 Ying-Hai (Shenzhen) Industry Dev. Co., Ltd. || B745 
 Yiyang Red Star Ceramics Ltd. || B746 
 Yong Feng Yuan Industry Co., Ltd. ("Yong Feng Yuan Industry") || B747 
 Yongchun Dahui Crafts Co., Ltd. || B748 
 Yu Yuan Ceramics Co., Ltd. || B749 
 Yuzhou City Kongjia Porcelain Co., Ltd. || B750 
 Yuzhou Huixiang Ceramics Co., Ltd. || B751 
 Yuzhou Ruilong Ceramics Co., Ltd. || B752 
 Zeal Ceramics Development Co., Ltd, Shenzhen, China || B753 
 Zhangjiakou Xuanhua Yici Ceramics Co., Ltd. ("Xuanhua Yici") || B754 
 Zhejiang Nansong Ceramics Co., Ltd. || B755 
 Zibo Boshan Shantou Ceramic Factory || B756 
 Zibo CAC Chinaware Co., Ltd. || B757 
 Zibo Fortune Light Industrial Products Co., Ltd. || B758 
 Zibo Fuxin Porcelain Co., Ltd. || B759 
 Zibo GaoDe Ceramic Technology & Development Co., Ltd. || B760 
 Zibo Hongda Ceramics Co., Ltd. || B761 
 Zibo Jinxin Light Industrial Products Co., Ltd. || B762 
 Zibo Kunyang Ceramic Corporation Limited || B763 
Приложение II
Върху валидната търговска фактура, посочена в
член 1, параграф 3, трябва да фигурира декларация, подписана
от служител на субекта, издал търговската фактура, в следния формат:
(1)              
Име и длъжност на служителя на субекта, издал
търговската фактура. 
(2)              
Следната декларация: „Аз, долуподписаният,
заявявам, че (количество) керамични съдове и прибори за сервиране или за кухня,
продавани за износ в Европейския съюз, включени в настоящата фактура, са
произведени от (наименование на дружеството и адрес) (допълнителен код по
ТАРИК) в (съответната държава). Декларирам, че предоставената в настоящата
фактура информация е пълна и вярна.“
(3)              
Дата и подпис.           
[1]               ОВ L 343, 22.12.2009 г., стр. 51. 
[2]               ОВ L 318, 15.11.2012 г., стр. 28.
[3]               ОВ С 44, 16.2.2012 г., стр.
22.
[4]               Съд на Европейския съюз, Решение от 2 февруари
2012 г. по дело c-249/10 P, Brosmann Footwear HK и други/Съвет на
Европейския съюз и Съд на Европейския съюз, Решение от 15 ноември
2012 г. по дело c-247/10 P, Zhejiang Aokang Shoes Co. Ltd/Съвет на
Европейския съюз.
[5]               Регламент (ЕС) № 1168/2012 на Европейския парламент и на
Съвета от 12 декември 2012 г. за изменение на Регламент (ЕО)
№ 1225/2009 на Съвета за защита срещу дъмпингов внос от страни, които не
са членки на Европейската общност, OВ L 344, 14.12.2012 г., стр. 1.
[6]               Пак там.
[7]               Вж. бележка под линия 4.
[8]               Статистическите данни на Евростат за заетостта, свързани
с производството на текстилни изделия, облекло, продукти от
кожа/дърво/корк/слама/хартия и отпечатване и възпроизвеждане на звукозапис.
[9]               Конкурентоспособността на сектора за керамични изделия
(Competitiveness of the Ceramics Sector), окончателен доклад, 13 октомври
2008 г., стр. 29.
[10]             OВ L 238, 15.9.2011 г., стр. 1.
[11]             European Commission, Directorate-General for Trade,
Directorate H, Office: NERV-105, 08/020, 1049 Bruxelles/Brussel, BELGIQUE/
BELGIË.